
I. ΓΕΝΙΚΑ ΧΑΡΑΚΤΗΡΙΣΤΙΚΑ ΛΙΒΑΝΟΥ

1. Γεωγραφία
Ο Λίβανος ευρίσκεται στην ανατολική πλευρά της Μεσογείου. Έχει έκταση 10.452 τετρ. χιλ. (ένα δέκατο περίπου εκείνης της Ελλάδος). Συνορεύει βορείως και ανατολικά με την Συρία και νοτίως με το Ισραήλ. 
Η διαμόρφωση του εδάφους είναι έντονα ορεινή (πλέον του ημίσεος της εκτάσεως βρίσκεται σε υψόμετρο άνω των 1.000 μέτρων). Αποτελείται από μια στενή παράκτια ζώνη μήκους άνω των 200 χιλ. και πλάτους που κυμαίνεται από 40 έως 70 χιλιόμετρα, η οποία διατρέχεται παράλληλα σε όλο το μήκος της από δύο μεγάλους ορεινούς όγκους, τις οροσειρές του όρους Λίβανος που εκτείνεται κατά μήκος των δυτικών ακτών και του όρους Αντιλίβανος που περιβάλλει τα ανατολικά σύνορα με τη Συρία. Μεταξύ των οροσειρών βρίσκεται η εξαιρετικά εύφορη κοιλάδα Μπεκάα, όπου συγκεντρώνονται κατά κύριο λόγο οι αγροτικές δραστηριότητες (διατρέχεται από τους ποταμούς Ορόντη και Λιτάνι).
Επίσημη γλώσσα είναι η Αραβική και ομιλούνται ευρέως η αγγλική και η γαλλική.

2. Πληθυσμός – Επίπεδο διαβίωσης
Ο πληθυσμός εκτιμάται ότι ανέρχεται σε 6 εκατ. κατοίκους  (μέση εκτίμηση Ην.Εθνών). 30% περίπου του πληθυσμού είναι ηλικίας κάτω των 15 ετών. H πληθυσμιακή πυκνότητα - από τις υψηλότερες διεθνώς- ανέρχεται σε 580 κατοίκους ανά τετρ. χιλ. περίπου. Το ποσοστό αναλφαβητισμού ανέρχεται σε 11,5%.
Επίσημη απογραφή έχει πραγματοποιηθεί μόνο δύο φορές, το 1932 κατά την διάρκεια της γαλλικής εντολής, και το 1996. Τα αποτελέσματα και των δύο απογραφών αμφισβητήθηκαν έντονα, λόγω των πολιτικών εντάσεων που υφέρπουν στη χώρα και εδράζονται στις εξαιρετικά εύθραυστες ισορροπίες μεταξύ των πολυάριθμων θρησκευτικών δογμάτων. 
Η Βηρυτός, πρωτεύουσα, είναι η μεγαλύτερη πόλη με 2 εκατ. κατοίκους, η οποία ως προς την ποιότητα ζωής -κατά τον κατάλογο Mercer 2017 Quality of Living Rankings- κατετάγη 180η σε 231 χώρες. Άλλες σημαντικές πόλεις στις παράκτιες περιοχές είναι η Τρίπολη, η Σιδώνα, η Τύρος και στην ενδοχώρα η Nabatieh και η Zahle.
Ο αριθμός αύξησης του πληθυσμού το 2016 ανήλθε σε 2,6% (Παγκόσμια Τράπεζα) και η μέση ηλικία ανέρχεται στα 29 έτη. Το μουσουλμανικό στοιχείο αποτελεί την πλειοψηφία, αντιπροσωπεύοντας 60% του συνολικού πληθυσμού. Την πλειοψηφία του χριστιανικού στοιχείου αποτελούν οι Μαρωνίτες και οι Ελληνορθόδοξοι και του μουσουλμανικού οι σιίτες.
Το εργατικό δυναμικό εκτιμάται κατά προσέγγιση σε 1.625.000 άτομα (δεν υπάρχουν ακριβή στοιχεία). Το ποσοστό της ανεργίας εκτιμάται ότι το 2017 ανήλθε σε 20-25%. Σημαντικό ποσοστό της απασχόλησης καταγράφεται στην παραοικονομία, η οποία υπολογίζεται ότι υπερβαίνει 30% του ΑΕΠ (πηγή: Byblos Bank).  
Η λιβανική διασπορά υπολογίζεται περίπου σε 15 - 17 εκατομμύρια λιβάνιους πολίτες (10 εκατ. στη Βραζιλία και 2 εκατ. στην Αργεντινή και την Παραγουάη)
Στο Λίβανο ευρίσκονται, επίσης, και 300.000 έως 600.000 αλλοδαποί εργαζόμενοι από τη Συρία, την Αίγυπτο, την Αιθιοπία, τη Σρί Λάνκα, τις Φιλιππίνες και άλλες χώρες (ανεπίσημες εκτιμήσεις αναφέρουν ότι ανέρχονται σε 700 – 800 χιλ.). 
Το 2017, στη χώρα κατεγράφησαν επισήμως τουλάχιστον 1 εκατ. Σύριοι πρόσφυγες και 400 χιλ. εργαζόμενοι (Ην. Έθνη). Η περιφερειακή αστάθεια και η εισροή των προσφύγων έχει θέσει τη χώρα υπό σοβαρή πίεση, επιδεινώνοντας τις προυπάρχουσες ευπάθειες (αυξημένη ζήτηση για τις ήδη ελλειμματικές δημόσιες υπηρεσίες/ανεπαρκείς υποδομές παροχής υγείας, εκπαίδευσης, ηλεκτρικής ενέργειας, υδάτων και διαχείρισης αποβλήτων). 
Oι οικονομικοί δείκτες δείχνουν ότι η χώρα είναι ανεπτυγμένη σε ορισμένους τομείς όπως η εκπαίδευση και η υγειονομική περίθαλψη, οι οποίες ευρίσκονται σε σχετικά υψηλό επίπεδο. Ωστόσο, οι αντιθέσεις είναι μεγάλες, με σημαντικές περιφερειακές ανισότητες όσον αφορά στην πρόσβαση στις δημόσιες υπηρεσίες, την απασχόληση και τις υποδομές. Στην πρωτεύουσα και κυρίως στα προάστια, η -παρεχόμενη από τη δημόσια εταιρεία- ηλεκτρική ενέργεια είναι διαθέσιμη κατά μέσο όρο 12 ώρες την ημέρα. 
Από το 2012 ο κατώτατος μισθός ανέρχεται σε περίπου USD 450 και το κατώτατο ημερομίσθιο σε $ 20 ΗΠΑ. Το κόστος διαβίωσης είναι σε υψηλά επίπεδα. Σύμφωνα με διεθνή μελέτη όσον αφορά στους εκπατρισθέντες της εταιρείας EuroCost International, το 2017 η Βηρυτός κατετάγη ως η 8η πιο ακριβή πόλη διεθνώς (ακριβότερη από Ν.Υόρκη, Σαγκάη και Λωζάνη) και πρώτη μεταξύ των αραβικών χωρών.  


3. Επισιτιστική Ασφάλεια
Εισαγωγή τροφίμων: Ο Λίβανος εξαρτάται σε μεγάλο βαθμό από τις εισαγωγές τροφίμων. Η εγχώρια παραγωγή σιτηρών καλύπτει κατά μέσο όρο 17% περίπου τις ανάγκες κατανάλωσης. Η περιοχή της Μαύρης Θάλασσας, συμπεριλαμβανομένων της Ουκρανίας και της Ρωσίας, είναι η κύρια πηγή των εισαγόμενων στο λιμένα Βηρυτού σιτηρών. Οι κάτοικοι των πόλεων στις παραμεθόριες περιοχές της χώρας εξαρτώνται από τα εισαγόμενα τρόφιμα προέλευσης Συρίας.  
Τα αποθέματα σίτου διατηρούνται σε εθνικό και σε επίπεδο νοικοκυριού.
Σε εθνικό επίπεδο, τα δημόσια σιλό έχουν αποθηκευτικό δυναμικό κάλυψης 2,5 μηνών της συνολικής κατανάλωσης (UNDP).
Παραγωγή τροφίμων: Η γεωργική παραγωγή είναι συγκεντρωμένη στην κοιλάδα Μπεκάα, η οποία αντιπροσωπεύει 57% της συνολικής έκτασης που χρησιμοποιείται για την παραγωγή δημητριακών. Επίσης, 40% των εκτάσεων που χρησιμοποιούνται για την παραγωγή ελαιολάδου στη χώρα ευρίσκονται στο Βορρά.  
Πρόσβαση Τροφίμων: Η λιβανική πίτα επιδοτείται και πωλείται LL 1.500 (δολάρια Η.Π.Α. 1) ανά 900 γραμμάρια. Άλλα προϊόντα δεν επιδοτούνται και οι τιμές των τροφίμων έχουν αυξηθεί σημαντικά τα τελευταία χρόνια. Το μέσο νοικοκυριό δαπανά 20-30% των αποδοχών σε τρόφιμα. 
Βάσει του σχετικού Δείκτη (Food Sustainability Index) της βάσης δεδομένων του  Economist Intelligence Unit ο Λίβανος κατατάσσεται 31ος διεθνώς μεταξύ 34 χωρών και προτελευταίος μεταξύ 7 αραβικών χωρών.

4. Θρησκεία – Πολιτικό Σύστημα - Πολίτευμα
Ο Λίβανος είναι πολυθρησκευτική χώρα. Υπάρχουν 18 αναγνωρισμένες επίσημα θρησκευτικές κοινότητες που διατηρούν πρωταγωνιστικό ρόλο στην πολιτική, στις δημόσιες λειτουργίες και τις κοινωνικές δραστηριότητες. 
O κοινωνικός ιστός του Λιβάνου λειτουργεί στη βάση λεπτών ισορροπιών δεδομένου ότι υφέρπουσες εντάσεις μεταξύ των κοινοτήτων των διαφορετικών θρησκευτικών και πολιτικών ομάδων δύνανται να οδηγήσουν σε εκρήξεις κυριολεκτικά και μεταφορικά με την ελάχιστη πρόκληση. Η εκάστοτε Κυβέρνηση της χώρας προκύπτει από επισφαλείς συμμαχίες πολιτικών διαιρεμένων στη βάση θρησκευτικών δογμάτων, όπου κάθε ομάδα προσπαθεί να υπερασπιστεί τα συμφέροντά της, με αποτέλεσμα να βρίσκονται συχνά προ αδιεξόδου.
Διοικητικά διαιρείται σε 8 επαρχίες Μπεκάα, Βηρυτός, Β. Λίβανος, Ν. Λίβανος, Όρος Λίβανος,  Ναμπατίγιε, Ακκάρ και Μπααλμπέκ-Χερμέλ.
Το πολίτευμα του Λιβάνου είναι δημοκρατία, με ιδιάζον κοινοβουλευτικό σύστημα διακυβέρνησης, το οποίο θεσμοθετήθηκε από την εποχή της ανακήρυξης της ανεξαρτησίας από τη Γαλλία (1943). Στηρίζεται στην κατανομή των εξουσιών και των δημοσίων αξιωμάτων, κατά τρόπο ώστε να τηρούνται οι λεπτές θρησκευτικές, κοινωνικές και πολιτικές ισορροπίες. Στο πλαίσιο αυτό, ο καταστατικός χάρτης της χώρας ορίζει την κατανομή μεταξύ των τριών σημαντικότερων πολιτειακών θεσμών: ο Πρόεδρος της Δημοκρατίας είναι χριστιανός μαρωνίτης (το ύπατο αξίωμα της χώρας- εκλέγεται από το Κοινοβούλιο κάθε 6 χρόνια), ο Πρωθυπουργός μουσουλμάνος σουνίτης και ο Πρόεδρος του Κοινοβουλίου μουσουλμάνος σιίτης.
Η κατανομή των ρόλων και των αξιωμάτων διατρέχει όλο τον ιστό και τους θεσμούς διακυβέρνησης της χώρας, από την κατανομή των εδρών στο κοινοβούλιο (128 έδρες που επιμερίζονται ισομερώς μεταξύ χριστιανών και μουσουλμάνων), μέχρι τη στελέχωση υψηλόβαθμων θέσεων στις Ένοπλες Δυνάμεις (ο αρχηγός του Γενικού Επιτελείου πρέπει να είναι Δρούζος μουσουλμάνος) και από τις διευθυντικές θέσεις σε δημόσιες υπηρεσίες και οργανισμούς, μέχρι τον ορισμό δημάρχων στις περιφέρειες της χώρας.
Σημειώνεται ότι οσάκις η διακυβέρνηση της χώρας ευρίσκεται σε πολιτικό αδιέξοδο η νομοθετική εξουσία κατ’ ουσίαν αναστέλεται εφόσον τα δύο ανώτατα θεσμικά συλλογικά όργανα Υπουργικό Συμβούλιο / Κοινοβούλιο συνέρχονται σπάνια και κατά κανόνα χωρίς αποτέλεσμα (τα νομοθετήματα αφού λάβουν την έγκριση του Υπουργικού Συμβουλίου υποβάλλονται στο Κοινοβούλιο προς επικύρωση). 

Οι κοινοβουλευτικές εκλογές γίνονται κάθε 4 χρόνια. Είχαν πραγματοποιηθεί το 2009 και διεξήχθησαν εκ νέου το Μάιο 2018. Η ταχύτητα της διαμόρφωσης της νέας κυβέρνησης  σχετίζεται άμεσα με τις δημοσιονομικές προκλήσεις και την εισροή επενδυτικών κεφαλαίων (βελτίωση της δημοσιονομικής βιωσιμότητας και υψηλές δαπάνες για έργα υποδομών). 
Από το τέλος 2016, οπότε και επετεύχθη η εκλογή του νέου Προέδρου, κ. Michel Aoun, και η σύσταση της νέας Κυβέρνησης εθνικής ενότητας (Νational Unity) υπό τον Πρωθυπουργό κ. Saad Hariri δημιούργησαν προσδοκίες για εσωτερική πολιτική σταθερότητα, δεδομένου ότι, κατά τον παρόντα χρόνο, ο Λίβανος πασχίζει να ανταπεξέλθει στην ανασφάλεια που προκαλείται από τον πόλεμο στη Συρία, τις δευτερογενείς επιδράσεις αυτού, καθώς και τις λεπτές και ενίοτε δυσδιάκριτες ισορροπίες που απαιτούνται με τις χώρες στην ευρύτερη περιφέρεια. Οι ισορροπίες οδήγησαν σε παραίτηση τον Πρωθυπουργό κ. Saad Hariri, παραίτηση η οποία απεσύρθη. 

Το 2017, μετά 12 έτη κατά τα οποία δεν υφίστατο εγκεκριμένος Προυπολογισμός (τελευταίος Προυπολογισμός το 2005), η επετευχθείσα πολιτική συναίνεση είχε ως αποτέλεσμα τη ψήφιση Προυπολογισμού έτους 2017 (σημαντική θεσμική βελτίωση).
Το Μάρτιο 2018 εγκρίθηκε από το Κοινοβούλιο ο Προυπολογισμός τρέχοντος έτους στοχεύοντας σε έλλειμμα 8,5% επί του ΑΕΠ (σύμφωνα με την έκθεση του οίκου Fitch: το έλλειμμα είναι μικρότερο από το προβλεπόμενο έλλειμμα του 2017, αλλά 0,8% μεγαλύτερο από το πραγματικό έλλειμμα του 2017).

Η Κυβέρνηση διαμόρφωσε γιγαντιαίο επενδυτικό σχέδιο (Capital Investment Program,CIP) για την κατασκευή και βελτίωση υποδομών ύψους $ 16 δις περίπου το οποίο παρουσιάστηκε διεθνώς στη Διάσκεψη των Παρισίων τον Απρίλιο 2018 (Cedre Conference). To εν λόγω Σχέδιο κατέστη δυνατό να συγκεντρώσει χρηματοδότηση ύψους $ 11,1 δις περίπου υπό μορφή κυρίως χαμηλότοκων δανείων ($ 10,2 δις), καθώς και δωρεών ύψους $ 860 εκατ. (υψηλότερη δωρεά της Τουρκίας ύψους $200 εκατ).
Συνδεδεμένη προϋπόθεση για να προχωρήσει ουσιαστικά η προαναφερόμενη χρηματοδότηση είναι η βελτίωση της δημοσιονομικής βιωσιμότητας. Ο Λίβανος δεσμεύθηκε να θεσπίσει δημοσιονομική εξυγίανση 5% του ΑΕΠ σε διάστημα πέντε ετών, ενισχύοντας τη συλλογή των φόρων και μειώνοντας τις μεταβιβάσεις κεφαλαίων προς την κρατική εταιρεία ηλεκτρισμού. Χωρίς μείωση των δημοσιονομικών αναγκών δανεισμού θα αναλάβει η Κεντρική Τράπεζα (Banque du Liban) τη στήριξη των δημοσιονομικών με τη διατήρηση των εισροών καταθέσεων και την ενίσχυση των συναλλαγματικών αποθεμάτων και της εμπιστοσύνης στην πρόσδεση της Λιβανικής Λίρας στο δολάριο.
Η διαφθορά είναι παρούσα σε όλη την κοινωνία και σε όλους τούς τομείς της κυβέρνησης. Από τις 180 χώρες που αξιολογήθηκαν βάση του Δείκτη Διαφθοράς της Διεθνούς Διαφάνειας, το 2016, ο Λίβανος κατετάγη στη θέση 143 (2016: 136), ομοίως με: Mαυριτανία, Κένυα, Μπαγκλαντές και Γουατεμάλα.  

5. Νόμισμα
Το επίσημο νόμισμα είναι η Λιβανική Λίρα. Είναι προσδεδεμένη στο δολάριο Η.Π.Α., η χρήση του οποίου είναι  εξαιρετικά διαδεδομένη στις καθημερινές συναλλαγές. Η Κεντρική Τράπεζα της χώρας ακολουθεί με συνέπεια την τελευταία 15ετία, πολιτική σταθερής ισοτιμίας του εθνικού νομίσματος έναντι του δολαρίου επιτρέποντας ένα εξαιρετικά περιορισμένο εύρος διακύμανσης από 1.500 έως 1.515 Λ.Λ. / $ Η.Π.Α..

6. Διεθνείς Οικονομικές Σχέσεις
Ο Λίβανος σε διεθνές επίπεδο είναι μέλος των Ηνωμένων Εθνών και των περισσοτέρων ειδικοτέρων οργανισμών, ορισμένων από τους οποίους όπως η ESCWA (Economic and Social Commission for Western Asia, UN-ESCWA) εδρεύουν στη Βηρυτό.  Συμμετέχει στους G -24, στην ομάδα G-77 και είναι υποψήφιος -υπό καθεστώς παρατηρητή- στον Παγκόσμιο Οργανισμό Εμπορίου (Π.Ο.Ε.).
Σε περιφερειακό επίπεδο είναι μέλος του Αραβικού Συνδέσμου, του Οργανισμού της Ισλαμικής Διάσκεψης και άλλων εξειδικευμένων οργανισμών (ABEDA -Αραβική Τράπεζα για την Οικονομική Ανάπτυξη της Αφρικής, AFESD –Αραβικό Ταμείο για την Οικονομική και Κοινωνική Ανάπτυξη, Ισλαμική Τράπεζα Ανάπτυξης).
Διεθνής βοήθεια
Από το 1995 ο Λίβανος είναι δέκτης χρηματοδοτικής διεθνούς βοήθειας, η οποία στοχεύει κατά προτεραιότητα στη βελτίωση των βασικών υποδομών (ύδρευση, αποχέτευση, επεξεργασία αποβλήτων κα.) και στην υποστήριξη οργανωτικών και διοικητικών μεταρρυθμίσεων. 
Δωρητές
Οι κυριότεροι χορηγοί είναι περιφερειακοί και διεθνείς οργανισμοί, χώρες-δωρητές και ιδρύματα που παρέχουν επιδοτούμενα μακροπρόθεσμα δάνεια με περίοδο χάριτος 5 ετών και χαμηλά επιτόκια (2 - 5%). Συγκεκριμένα, η βοήθεια παρέχεται κυρίως από αραβικά κεφάλαια ανάπτυξης (40% των συνολικών ενισχύσεων) και την Ευρωπαική ΄Ενωση (30%). Η Παγκόσμια Τράπεζα συμβάλλει κατά 17% στα χορηγούμενα δάνεια (τρέχουσες συνολικές δεσμεύσεις προς το Λίβανο ανέρχονται σε περίπου $ 1,3 δις Η.Π.Α.). Το 2016, η Τράπεζα ενέκρινε το Πλαίσιο Εταρικότητας 2017-2022 (Country Partnership Framework).
Το Συμβούλιο για την Ανάπτυξη και την Ανασυγκρότηση (Council for Development and Reconstruction, CDR), το οποίο διαχειρίζεται το μεγαλύτερο τμήμα της διεθνούς βοήθειας, καταγράφει 35 πηγές χρηματοδότησης από τις οποίες 10 πηγές συνεισφέρουν ποσοστό 90%. 
Σύμφωνα με την τελευταία έκθεση του Συμβουλίου 2016, η συνολική αξία των συμβάσεων δημοσίων έργων που συνήφθησαν από το 1992 ανέρχεται σε $ 14 δις Η.Π.Α., από τα οποία υλοποιήθηκαν έργα ύψους $ 8 δις (τα υπόλοιπα τελούν υπό εκτέλεση). Ο τομέας των μεταφορών απορρόφησε $ 3,34 δις (23,8%), έργα στερεών αποβλήτων $ 2,9 δις (20,5%), ηλεκτρικής ενέργειας $ 1,48 δις (10,5%) και έργα ύδρευσης $ 1,35 δις (9,6%). 
Στη συνολική χρηματοδότηση των προαναφερομένων συμβάσεων η αλλοδαπή συμμετοχή ανέρχεται σε $ 5,5 δις. Η Παγκόσμια Τράπεζα παρείχε 16,6% των συνολικής χρηματοδότησης, Αραβικό Ταμείο Οικονομικής και Κοινωνικής Ανάπτυξης 12,8%, Ταμείο Κουβέιτ για την Αραβική Οικονομική Ανάπτυξη 11,7% και η Ευρωπαική Τράπεζα Επενδύσεων 8,9%, Ταμείο Σ. Αραβίας 8%, Ευρωπ. Ένωση 6,6%, Ιταλική Κυβέρνηση 5% και Υπηρεσία Αναπτυξιακής Συνεργασίας Γαλλίας 3,7%. 

6.1. Οι σχέσεις με την Ευρωπαϊκή Ένωση
Οι σχέσεις Ευρωπαϊκής Ένωσης και Λιβάνου χρονολογούνται από το 1977. Η Ευρωπαϊκή Πολιτική Γειτονίας συνιστά το κύριο πλαίσιο των σχέσεων Ε.Ε. - Λιβάνου. Η Ε.Ε. είναι ο μεγαλύτερος εμπορικός εταίρος και από τους σημαντικότερους χορηγούς των εξωτερικών ενισχύσεων (30% του συνόλου, Ευρ. Επιτροπή, Ευρ. Τράπεζα Επενδύσεων και τα κράτη μέλη). Το 2002, υπεγράφη Συμφωνία Σύνδεσης η οποία τέθηκε σε ισχύ το 2006. 
Η οικονομική συνιστώσα της Συμφωνίας Σύνδεσης, ρυθμίζεται σε ενδιάμεση συμφωνία με πεδία εφαρμογής την απελευθέρωση του εμπορίου αγαθών (με ορισμένες εξαιρέσεις και καθυστερήσεις στην εκτέλεση) και την παροχή ενισχύσεων για τη βελτίωση διαφόρων τομέων του οικονομικού ιστού της χώρας.
Η στήριξη της Ε.Ε. προς το Λίβανο
Το μεγαλύτερο τμήμα της βοήθειας της Ε.Ε. προς το Λίβανο προέρχεται από το Ευρωπαϊκό Μέσο Γειτονίας και Εταιρικής σχέσης.
Οι προτεραιότητες της Ε.Ε. στο Λίβανο, εγκεκριμένες από κοινού, καθορίζονται στο Εθνικό Ενδεικτικό Πρόγραμμα (National Indicative Programme) το οποίο περιλαμβάνει τρεις κύριους τομείς παρέμβασης:
1. Υποστήριξη για πολιτικές μεταρρυθμίσεις και στήριξη στην κοινωνία των πολιτών και τα ανθρώπινα δικαιώματα, 
2. υποστήριξη στις κοινωνικο - οικονομικές μεταρρυθμίσεις / υποστήριξη για την ανάπτυξη του ιδιωτικού τομέα και
3. ανάκτηση και ενίσχυση της οικονομίας.
Επιπλέον της διμερούς βοήθειας, η οικονομική συνιστώσα στο Λίβανο υποβοηθείται από τους ακόλουθους μηχανισμούς:
- Επενδυτική διευκόλυνση γειτονίας (Neighbourhood Investment Facility, NIF), το οποίο ενθαρρύνει τις επενδύσεις από τα ευρωπαϊκά χρηματοπιστωτικά ιδρύματα, ιδίως στους τομείς των μεταφορών, της ενέργειας και του περιβάλλοντος.
- 7ο Πρόγραμμα Πλαίσιο (Seventh Framework Programme), το οποίο χρηματοδοτεί ερευνητικά έργα και την καινοτομία.
- Θεματικά περιφερειακά προγράμματα για την προώθηση της δικτύωσης στην περιοχή της Μεσογείου.
Σύμφωνα με την έκθεση προόδου της Ευρωπαϊκής Πολιτικής Γειτονίας Progress -Λιβάνου, σημειώνονται: α) η αποδυναμωμένη θεσμική λειτουργία (φθίνουσα άσκηση νομοθετικής και εκτελεστικής εξουσίας), δεν αποτελεί κατάλληλο έδαφος για μεταρρυθμίσεις και δεν επιτρέπει τη χάραξη στρατηγικών επιλογών της οικονομικής και κοινωνικής πολιτικής (υψηλή ανεργία, αυξανόμενη ένδεια, διευρυνόμενο δημοσιονομικό έλλειμμα, συρρίκνωση των ενεργειακών και υδάτινων πόρων), β) η υπογραφή της περιφερειακής σύμβασης Ευρω - Μεσογειακών προτιμησιακών κανόνων καταγωγής και γ) η νέα εθνική στρατηγική για τις μικρές και μεσαίες επιχειρήσεις που αναμένεται να συμβάλει στη βελτίωση του επιχειρηματικού περιβάλλοντος.
Πρόσθετα ευρωπαϊκή βοήθεια παρέχεται απευθείας από τα κράτη μέλη της ΕΕ προς το Λίβανο, καθώς και ευρωπαϊκά χρηματοπιστωτικά ιδρύματα (κυρίως την Ευρωπαϊκή Τράπεζα  Επενδύσεων). Συνολικά, η βοήθεια της ΕΕ προς το Λίβανο σήμερα υπερβαίνει το ένα δισεκατομμύριο ευρώ, εκ των οποίων € 500.000.000 περίπου είναι δωρεές και € 550.000.000 δάνεια.
Κατά δήλωση της Πρέσβεως της Ε.Ε. στο Λίβανο, τα κεφάλαια συνεισφέρονται λαμβάνοντας υπόψη τις προσπάθειες που καταβάλλει η χώρα να αναπτυχθεί, να διατηρήσει τη σταθερότητα και την εθνική ενότητα και να συνεχίσει να τηρεί τις διεθνείς υποχρεώσεις της.

6.2 Σχέσεις με τον Παγκόσμιο Οργανισμό Εμπορίου (Π.Ο.Ε.)
Παρά το γεγονός ότι ο Λίβανος ήταν ένα από τα ιδρυτικά μέλη της Γενικής Συμφωνίας Δασμών και Εμπορίου (GATT) το 1945 και έχει καθεστώς παρατηρητή στο πλαίσιο του Π.Ο.Ε. από 30 Ιανουαρίου 1999, εξακολουθεί να βρίσκεται σε διαδικασία προσχώρησης στον Π.Ο.Ε. (οι διαπραγματεύσεις άρχισαν το 2002). 
Για την προώθηση της προσχώρησης έχει δεσμευθεί να προβεί σε μεταρρυθμίσεις και συγκεκριμένα:
- Μεταρρύθμιση των δημοσίων οικονομικών και του εξωτερικού εμπορίου,
- Ιδιωτικοποίηση των εταιρειών κινητής τηλεφωνίας και άλλων υπηρεσιών,
- Νομοθεσία για τα υγειονομικά και φυτοϋγειονομικά μέτρα (ασφάλεια τροφίμων, υγεία των ζώων και προστασία των φυτών), τις επιδοτήσεις, το dumping, τα μέτρα διασφάλισης των επενδύσεων, του εμπορίου και της πνευματικής ιδιοκτησίας.
Εντούτοις, δεκαπέντε χρόνια μετά την έναρξη των διαπραγματεύσεων,  η ένταξη στον Π.Ο.Ε. είναι σε εκκρεμότητα. 
Η προσχώρηση στον Π.Ο.Ε. δεν προχώρησε επίσης εξαιτίας της εσωτερικής πολιτικής κατάστασης δεδομένου ότι τα νομοσχέδια που είχαν υποβληθεί στο Κοινοβούλιο δεν εγκρίθηκαν από την Κυβέρνηση και εγκαταλείφθηκαν (προστασία της πνευματικής ιδιοκτησίας, ανταγωνισμός, εξωτερικό εμπόριο και χορήγηση αδειών και τεχνικές προδιαγραφές ορισμένων προϊόντων). Οι εθνικές τομεακές πολιτικές αναμένεται να διαδραματίσουν σημαντικό ρόλο. Για να επιταχυνθεί η ενταξιακή διαδικασία ο Λίβανος πρέπει να δεσμευθεί πολιτικά και να προσπαθήσει αξιόπιστα για τη δημιουργία ενός νομοθετικού πλαισίου που θα εκπληρώνει τις υποχρεώσεις του.
Το 2016 πραγματοποιήθηκε επίσκεψη αποστολής αξιωματούχων του ΠΟΕ στη Βηρυτό με στόχους την επεναξέταση του state of play, την εξακρίβωση της πολιτικής βούλησης και της τεχνικής ικανότητας των λιβάνιων αξιωματούχων και τη χάραξη συναφούς συνεκτικού οδικού χάρτη με στόχο την επανάληψη των διαπραγματεύσεων.  
Στο πλαίσιο αυτό, σύμφωνα με την Πρέσβυ της Ευρωπαικής Ένωσης, προτεραιότητα του Λιβάνου είναι η κατάρτιση και εφαρμογή  Σχεδίου Δράσης νομοθετικού περιεχομένου, το οποίο θα επιτρέψει την υιοθέτηση από το Κοινοβούλιο αριθμού αναγκαίων για την προσχώρηση στον ΠΟΕ νόμων.


6.3 Άλλες συμφωνίες
Ανταλλαγής Φορολογικών Πληροφοριών
[bookmark: _Hlk483573801][bookmark: _Hlk483573743]Ο Λίβανος υπέγραψε την Πολυμερή Σύμβαση Αμοιβαίας Συνδρομής σε Φορολογικά Θέματα (The Multilateral Convention on Mutual Assistance in Τax Matters, MAC) και την Πολυμερή Συμφωνία Αρμοδίων Αρχών για την Αυτόματη ανταλλαγή Πληροφοριών Χρηματοοικονομικών Λογαριασμών (Multirateral Competent Authority Agreement on Automatic Exchange of Financial Information, MCΑΑ). Η χώρα εντάσσεται στον κατάλογο των χωρών για την ανταλλαγή πληροφοριών από το 2018. 
Σε εφαρμογή των ανωτέρω δημοσιεύτηκε ο πρώτος εφαρμοστικός Νόμος 55/10-2016 (Exchange of Information for Tax Purposes), ο οποίος έχει πεδίο εφαρμογής τις χώρες με τις οποίες η χώρα έχει εν ισχύ Συμφωνία Αποφυγής Διπλής Φορολογίας.
To 2017 το Υπουργείο Οικονομικών εξέδοσε το Διάταγμα 1550 σε εφαρμογή το Νόμου 55 με τον οποίο κυρώθηκε η ανωτέρω Σύμβαση Αμοιβαίας Διοικητικής Συνδρομής και παράλληλα η Κεντρική Τράπεζα παρότρυνε τις εμπορικές τράπεζες να προχωρήσουν στην ταξινόμηση των πελατών σε κατοίκους και μη.

Pan - Arab Συμφωνία Ελεύθερου Εμπορίου (Greater Arab Free Trade Agreement, GAFTA), 1997
Παναραβική συμφωνία η οποία υπογράφηκε και επικυρώθηκε από το Λίβανο και συνηγορεί στη δημιουργία όρων πλήρους απελευθέρωσης του εμπορίου μεταξύ των υπογραφουσών χωρών (αρχικά 16 αραβικές χώρες), όροι που πληρούνται από το 2005. Εντούτοις, η συμφωνία αυτή εμπεριέχει σε διάφορες ρήτρες μακροσκελείς καταλόγους εξαιρέσεων που περιορίζουν σημαντικά το πεδίο εφαρμογής και επιπλέον, λιβάνιοι επιχειρηματίες του πρωτογενούς και δευτερογενούς τομέα διαμαρτύρονται επειδή οι χώρες εταίροι δεν είναι έτοιμες να εφαρμόσουν τη συμφωνία και συνεπώς η εφαρμογή δεν πραγματοποιείται υπό ίσους όρους.

FATF (Financial Action Task Force)
Ο Λίβανος έχει περάσει επιτυχώς από τον έλεγχο της Ειδικής Ομάδας Χρηματοοικονομικής Δράσης όσον αφορά στη χρηματοδότηση της τρομοκρατίας και των εγκληματικών δραστηριοτήτων - Financial Action Task Force. Το όνομα της χώρας αφαιρέθηκε το 2002 από τον κατάλογο των μή συνεργάσιμων χωρών. Η εξέλιξη οφείλεται στην έκδοση του Νόμου 318/2001 σύμφωνα με τον οποίο ορίστηκε η νομιμοποίηση εσόδων από εγκληματικές δραστηριότητες, προσδιορίστηκαν οι ποινές και συστάθηκε η Επιτροπή Ειδικών Ερευνών (Special Investigation Commission), υπό το Διοικητή της Κεντρικής Τράπεζας, στην οποία και παραχωρήθηκε η αποκλειστική εξουσία για την άρση του τραπεζικού απορρήτου.   
Κατά τις εργασίες της ολομέλειας των 199 κρατών μελών της FATF, 15-19/2/2016, στο Παρίσι, ανακοινώθηκε ότι -μεταξύ των 22 χωρών για τις οποίες είχαν εκδοθεί συστάσεις και ήταν υπό επιτήρηση- 7 πληρούσαν πλήρως τις απαιτήσεις για την καταπολέμηση της νομιμοποίησης εσόδων από παράνομες δραστηριότητες και τη χρηματοδότηση της τρομοκρατίας (FATF AML/CFT standards), μεταξύ των οποίων ο Λίβανος. 
Σχετική ανακοίνωση έγινε από τον διοικητή της Κεντρικής Τράπεζας, κ. Riad Salameh, ο οποίος ανέφερε ότι η εξέλιξη αυτή είναι παράγοντας καθησυχασμού των διεθνών τραπεζικών και χρηματοπιστωτικών συναλλαγών του τραπεζικού κλάδου (κυρίως της λιβανικής διασποράς), καθώς διευκολύνει τις μεταφορές  κεφαλαίων προς και από το Λίβανο. Ο Πρόεδρος της Ένωσης  Λιβανικών Τραπεζών, κ. Joseph Torbey διαβεβαίωσε οι τράπεζες είναι πρόθυμες να συμμορφωθούν με όλες τις σχετικές διεθνείς αποφάσεις.
Η ανακούφιση της τραπεζικής αγοράς είναι απαραίτητη ιδιαίτερα μετά την υψηλή πίεση που υφίσταται από την κυβέρνηση των Η.Π.Α. για το πάγωμα των λογαριασμών και των ταμιακών ροών της οργάνωσης Χεζμπολάχ και των μελών της, (έχει χαρακτηριστεί ως τρομοκρατική οργάνωση – 18/12/2015, υπεγράφη  από τον Πρόεδρο των ΗΠΑ η: Hezbollah International Financing Prevention Act of 2015, HIFPA). Το πάγωμα πραγματοποιείται στο πλαίσιο της υποχρεωτικής συμβατότητας των λιβανικών τραπεζών προς τους κανόνες της φορολογικής συμμόρφωσης των Η.Π.Α. (US Foreign Account Tax Compliance Act,  FATCA - σε συνδυασμό με Υπηρεσία Ελέγχου Αλλοδαπών Περιουσιακών Στοιχείων –Treasury Department’s Office of Foreign asets Control, OFAC). 
Τον Οκτώβριο 2017, οι Η.Π.Α. τροποποίησαν το νόμο  HIFPA του 2015 (εντατικοποίηση των κυρώσεων).

Πνευματική  ιδιοκτησία και συγγενή δικαιώματα 
[bookmark: _Hlk483398670]Η Υπηρεσία Εμπορικών Αντιπροσώπων των Η.Π.Α. (Office of the United States Trade Representatives, USTR) διατηρεί το Λίβανο και το 2017 στον κατάλογο επιτήρησης (Watch List) λόγω αναποτελεσματικής και ανεπαρκούς προστασίας των δικαιωμάτων πνευματικής ιδιοκτησίας και ουσιωδών προβλημάτων αντιγραφής (εμπεριέχεται στον κατάλογο από το 2008). Σημειώνει επίσης ότι ο πολλαπλασιασμός των περιπτώσεων παραγωγής, διανομής και πώλησης παραποιημένων ή πλαστών φαρμακευτικών προκαλεί ανησυχία, καλεί τις αρμόδιες αρχές να προχωρήσουν στην κύρωση και εφαρμογή αρκετών Διεθνών Συμβάσεων και Συμφωνιών (Paris Convention for the Protection of Industrial Property, Berne Convention for the Protection of Literary and Artistic Works, Nice Agreement Concerning the International Classification of Goods and Services for the Purposes of the registration of Marks, Singapore Treaty on the Law of Trademarks), καθώς και στην προσχώρηση στις Συμφωνίες: Patent Cooperation Treaty and Protocol Relating to the Madrid Agreement Concerning the International Registration of Marks.

7. Υποδομές - Μεταφορές
7.1 Ενέργεια
Ο κλάδος του πετρελαίου
Ο Λίβανος δεν έχει ανεπτυγμένους -προς εκμετάλλευση- ορυκτούς πόρους ή διυλιστήρια (δύο διυλιστήρια που λειτουργούσαν στις πόλεις Τρίπολη και Zahrani (Ν. Λίβανος) καταστράφηκαν κατά τη διάρκεια του εμφυλίου πολέμου. Τα πορίσματα σχετικών μελετών που είχαν εκπονηθεί παλαιότερα προέτρεπαν να επαναληφθούν οι δραστηριότητες διύλισης στην περιοχή της Μεσογείου. Ωστόσο, δεν έγινε τίποτα προς την κατεύθυνση αυτή για πολιτικούς και οικονομικούς λόγους.
Ο τομέας της ενέργειας έχει αρνητική συμβολή στο ΑΕΠ. Η χώρα εισάγει 96-98% των αναγκών της πρωτογενούς ενέργειας. Οι εισαγωγές αποτελούνται κυρίως από πετρέλαιο και παράγωγα: πετρέλαιο καύσιμο 30%, μαζούτ ή ντίζελ 34%, βενζίνη 28%, υγραέριο 3,6% και 3% κηροζίνη.
Δεκαπέντε εταιρείες, τοπικές ή θυγατρικές πολυεθνικών προβαίνουν στις εισαγωγές από τα παράκτια διυλιστήρια στην Ιταλία, τη Γαλλία, τη Σαουδική Αραβία, τη Ρωσία, ενίοτε σε συνδυασμό με άλλες δραστηριότητες σχετικές με την αποθήκευση (16 κέντρα), τη μεταφορά και τη διανομή (2.400 πρατήρια).
Η αγορά δεν είναι ανταγωνιστική, δεδομένου ότι το Υπουργείο Ενέργειας και Υδάτων καθορίζει σε εβδομαδιαία βάση τις σταθερές τιμές των προϊόντων, σύμφωνα με ασαφείς κανόνες.

Ηλεκτρισμός
Περισσότερα από 20 έτη μετά το τέλος του εμφυλίου πολέμου, οι λιβάνιοι πολίτες εξακολουθούν να αντιμετωπίζουν σοβαρές ελλείψεις ηλεκτρικής ενέργειας, διότι η  παρεχόμενη είναι ανεπαρκής για την κάλυψη της ζήτησης. 
Το χάσμα αναμένεται να διευρυνθεί ιδιαίτερα τα επόμενα χρόνια δεδομένων της δημογραφικής πίεσης και της γήρανσης των εγκαταστάσεων.
Η «Εταιρεία Ηλεκτρισμού του Λιβάνου» (Electricite du Liban, EDL) - δημόσια εταιρεία- είναι σε κατάσταση προχωρημένης αποσύνθεσης, με λειτουργικές δομές και τιμολογιακή πολιτική παρωχημένες και υψηλό διαρθρωτικό έλλειμμα ($ 2 δις Η.Π.Α. ετησίως περίποθ). Η εξασφάλιση ηλεκτρικής ενέργειας συνιστά συστηματική κεφαλαιακή διαρροή για το λιβανικό κράτος, όντας η τρίτη υψηλότερη δημόσια δαπάνη μετά την εξυπηρέτηση του χρέους και τους μισθούς. 

[image: http://www.executive-magazine.com/wp-content/uploads/2017/05/EP-3.jpg]
Επί του παρόντος, τέσσερις κύριες μονάδες, που βρίσκονται στις περιοχές Jieh, Zahrani, Zouk και Deir Ammar, παράγουν την περισσότερη ηλεκτρική ενέργεια. Μερικές εγκαταστάσεις αυτών είναι σε κακή κατάσταση και ηλικίας άνω των 40 ετών. Ποσοστό 60% περίπου της ηλεκτρικής ενέργειας παράγεται από σταθμούς που χρησιμοποιούν deasel.
Στο πλαίσιο του προγράμματος του Υπουργείου Ενέργειας και Υδάτων προυπολογισμού 1,2 δις ευρώ για την παραγωγή συμπληρωματικών 700 MW, η εταιρεία J & P Avax, το 2013, ανέλαβε κατόπιν διαγωνισμού, την κατασκευή σταθμού παραγωγής ηλεκτρικής ενέργειας στην περιοχή Deir Ammar Βορείου Λιβάνου, συνολικής παραγωγικής δυνατότητας 538 MW (η κάλυψη των συνολικών αναγκών της χώρας υπολογίζεται ότι υπολείπεται κατά 700 MW). Αν και προφανές ότι η υλοποίηση είναι κρίσιμης σημασίας για τις υποδομές της χώρας και τη λιβανική οικονομία συνολικά, οι εργασίες διεκόπησαν λόγω διιστάμενων απόψεων επί των οικονομικών όρων της σύμβασης. Διαπραγματεύσεις που διεξάγονται μεταξύ του Υπουργείου και της εταιρείας αναμένεται να οδηγήσουν σε μετατροπή της σύμβασης σε ΒΟΤ (Build Own Transfer) και σε συμφωνία αγοράς της ενέργειας.

Φυσικό αέριο
Η αγορά βουτανίου για οικιακή χρήση κυριαρχείται από έξι εταιρείες, οι οποίες λειτουργούν σε περιβάλλον ελάχιστα ανταγωνιστικό. Η ποσότητα που πωλείται στην εγχώρια αγορά ανέρχεται περίπου σε 130.000 τόνους, ετησίως.
Εκτός από την οικιακή χρήση, το αέριο χρησιμοποιείται ως καύσιμο στις δύο νέες μονάδες Zahrani και Deir Ammar-Beddawi, που κατασκευάστηκαν ειδικά για να λειτουργούν με φυσικό αέριο προερχόμενο από τον Παναραβικό αγωγό φυσικού αερίου (έργο μεταφοράς  αιγυπτιακού φυσικού αερίου, με δικαιούχες βάσει συμφωνιών χώρες το Ιράκ, τη Συρία, την Ιορδανία, το Λίβανο και την Τουρκία). Κλάδος του Παναραβικού αγωγού (συνδέει την πόλη Banias της Συρίας με τη μονάδα ηλεκτροπαραγωγής Deir Ammar-Beddawi πλησίον της Τρίπολης) κατέστη ενεργός το Νοέμβριο 2009 όταν ο Συριακός Οργανισμός Πετρελαίου (Syrian Petroleum Company) ξεκίνησε να μεταφέρει φυσικό αέριο αιγυπτιακής προέλευσης στο Λίβανο. Η παροχή σταμάτησε το Νοέμβριο 2010 λόγω των πολιτικών εξελίξεων στην Αίγυπτο και δολιοφθοράς στο δίκτυο του Παναραβικού στη Χερσόνησο του Σινά. 

Στρατηγικά έργα αγωγών
Το Υπουργείο Ενέργειας και Υδάτων σκοπεύει να ξεκινήσει την κατασκευή αγωγού μεταφοράς φυσικού αερίου για να διασυνδέσει όλες τις μονάδες παραγωγής ηλεκτρικής ενέργειας. Ο αγωγός, μήκους 175 χιλιομέτρων, είναι στρατηγικής σημασίας για το Λίβανο, διότι αφορά όχι μόνο στον ηλεκτρισμό, αλλά πρόσθετα τις μεταφορές και τη βιομηχανία. Θα διατρέχει τη χώρα από βορρά προς νότο διερχόμενος από τις κεντρικές μονάδες παραγωγής ηλεκτρικής ενέργειας. Το συνολικό κόστος υπολογίζεται σε $ 465 εκατομμύρια Η.Π.Α. περίπου και το χρονοδιάγραμμα για την εκτέλεση των πέντε φάσεων του δικτύου ανέρχεται σε 28 μήνες. Οι σχετικές μελέτες ολοκληρώθηκαν το 2010, αλλά δεν σημειώθηκε περαιτέρω πρόοδος λόγω έλλειψης χρηματοδότησης.
Η παλιά σιδηροδρομική γραμμή που βρίσκεται κατά μήκος της ακτογραμμής χαράσσει νοητά την πορεία του αγωγού, ο οποίος θα διαχωρισθεί σε πέντε τμήματα προς Deir Amar, Selaata, Zouk, Naame, Zahrani και Τύρο. 

7.2 Υδρογονάνθρακες
Εκτενείς μελέτες φέρουν ισχυρές ενδείξεις ότι ο Λίβανος έχει μεγάλα υποθαλάσσια αποθέματα φυσικού αερίου και πετρελαίου (εκτιμάται ότι δύνανται να καλύψουν τις ενεργειακές ανάγκες της χώρας τουλάχιστον 25 χρόνια). Οι ειδικοί εκτιμούν ότι τα λιβανικά αποθέματα φυσικού αερίου ανέρχονται μεταξύ 25 έως 80 τρισεκατομμυρίων κυβ. ποδιών (αντίστοιχης αποτίμησης $ 300 και $ 960 δις Η.Π.Α.) και τα αποθέματα πετρελαίου σε 1,5 δισεκατομμύρια βαρέλια. 
Μέχρι σήμερα ο Λίβανος χαράσσει την ενεργειακή πολιτική του στη βάση των εξής κατευθύνσεων:
- Υιοθέτηση της αρχής της διαίρεσης της παραγωγής μεταξύ του λιβανικού κράτους και των διεθνών πετρελαϊκών εταιρειών.
- Ποικιλία των εταίρων όσον αφορά στη συμφωνία για την εξερεύνηση και παραγωγή (τουλάχιστον τρεις εταίροι).
- Δυνατότητα συμμετοχής του κράτους στις συναφείς δραστηριότητες.
- Δυνατότητα δημιουργίας μιας εθνικής εταιρείας πετρελαίου.
- Ανάπτυξη ενός ταμείου για τα κρατικά έσοδα.
- Δημιουργία μιας επιτροπής για τη διαχείριση των πετρελαϊκών δραστηριοτήτων.
- Υιοθέτηση της διαφάνειας και του υγιούς ανταγωνισμού.
[bookmark: _Hlk501368026]Τον Ιανουάριο 2017 εγκρίθηκαν τα δύο κρίσιμα διατάγματα (αφορούσαν στην επικύρωση του περιεχομένου της Συμφωνίας Εξερεύνησης και Παραγωγής και του Πρωτοκόλλου της τελικής προκήρυξης -Final Tender Ρrotocol που περιλαμβάνει τη Σύμβαση Παραχώρησης Δικαιωμάτων, Concession Agreement). Η εξέλιξη αυτή επανεκκίνησε τη διαδικασία η οποία οδήγησε στην ολοκλήρωση του πρώτου γύρου αδειοδοτήσεων με την έγκριση των δύο υποβληθεισών από το κοινοπρακτικό σχήμα εταιρειών -Eni International BV, TOTAL S.A., JSC Novatek- προσφορών και την υπογραφή των Συμφωνιών. Η κοινοπραξία ήταν ο μοναδικός πλειοδότης στον πρώτο γύρο αδειοδοτήσεων (υπέβαλε 2 προσφορές για ισάριθμες θαλάσσιες περιοχές).
Επίσης, ολοκληρώθηκε και δημοσιεύτηκε στην Εφημερίδα της Κυβέρνησης ο σχετικός Φορολογικός Νόμος.
Οι λιβανικές αρχές συνεργάζονται με το Νορβηγικό Οργανισμό Αναπτυξιακής Συνεργασίας (Norwegian Agency for Development Cooperation, Norad) υπό το Πρόγραμμα Ανάπτυξη Πετρελαίου (Oil for Development), από το 2006 με στόχο την λήψη τεχνικής βοήθειας και την εξασφάλιση των βέλτιστων διεθνών πρακτικών στον τομέα του πετρελαίου.  
Όσον αφορά στην περιβαλλοντική επιβάρυνση και τους δυνητικούς κινδύνους που προκύπτουν για την περιοχή της Ανατολικής Μεσογείου, το Υπουργείο Περιβάλλοντος θεωρεί ότι η Σύμβαση της Βαρκελώνης (ανανεωθείσα το 2011 κατά το σκέλος των υδρογονανθράκων) είναι η διεθνής βάση ρυθμίζουσα τις εξελίξεις στον τομέα (Convention for The Protection of the Marine Environment and the Coastal Region of the Mediterranean). Επίσης, θεωρεί ότι θα πρέπει να εξεταστεί η αναθεώρηση του Μεσογειακού Προγράμματος Δράσης υπό το πρίσμα του τομέα υδρογονανθράκων (Mediterranean Action Plan, MAP -συνιστά με την προαναφερόμενη Σύμβαση- τμήμα των περιβαλλοντικών πολιτικών των Ηνωμένων Εθνών, Environment Policy’s Regional Sea Program).  

7.3 Ανανεώσιμες πηγές ενέργειας
Ο Λίβανος διαθέτει ισχυρό πλεονέκτημα σε φυσικούς πόρους για την παραγωγή ηλιακής, αιολικής, υδροηλεκτρικής ενέργειας (χρησιμοποιώντας φράγματα) και ενέργειας από βιομάζα (οργανικά απόβλητα). Το 2009 η χώρα εντάχθηκε στο Διεθνή Οργανισμό Ανανεώσιμων Πηγών Ενέργειας (IRENA) και στη Σύνοδο της Κοπεγχάγης για την κλιματική αλλαγή η λιβανική κυβέρνηση δεσμεύτηκε να αυξήσει τη χρήση των ΑΠΕ από 12 - 20%. Στον παρόντα χρόνο, υπολογίζεται ότι ποσοστό 5-6% ηλεκτρισμού παράγεται από ΑΠΕ, κυρίως από υδροηλεκτρισμό, θερμική ενέργεια και πρόσφατα από φωτοβολταικά. Διαφαίνεται ότι ο στόχος της κάλυψης των ενεργειακών αναγκών κατά 12% έως το 2020 δύναται να καλυφθεί.
Ως σημαντικός ανασταλτικός παράγοντας στην ανάπτυξη των ΑΠΕ αναφέρεται η απουσία θεσμικού ρυθμιστικού πλαισίου δεδομένου ο νόμος 462 «περί ηλεκτρικής ενέργειας» δεν επιτρέπει την άμεση συμμετοχή του ιδιωτικού τομέα στην παραγωγή ενέργειας και το αρμόδιο υπουργείο Ενέργειας και Υδάτων σχεδιάζει να συνάπτει συμβάσεις μακροχρόνιας μίσθωσης (leasing / contract on delivery agreement) με τους αναδόχους του εκάστοτε προκηρυσσόμενου έργου.
Σύμφωνα με το νέο Εθνικό  Σχέδιο Δράσης για την Ενεργειακή Αποδοτικότητα 2016 - 2020  (National Energy Efficiency and Renewable Energy Action Plan) του Υπουργείου Ενέργειας και Υδάτων επανεισάγονται και επικαιροποιούνται οι 14 πρωτοβουλίες του προηγουμένου Σχεδίο Δράσης περιόδου 2011-2015, αφορώσες την απόδοση / συντήρηση ενέργειας μέσω των ανανεώσιμων πηγών και πρωτίστως της αιολικής και ηλιακής ενέργειας. Προτεραιότητα μεταξύ αυτών είναι η ανάπτυξη φωτοβολταικών μονάδων (σχήμα Build and Own) σε όλη την επικράτεια από τη Δημόσια Εταιρεία Ηλεκτρισμού, την τοπική αυτοδιοίκηση και ιδιώτες επιχειρηματίες. 
Το Υπουργείο Ενέργειας και Υδάτων υπέγραψε Συμφωνία Αγοράς Ενέργειας (Power Purchase Aggreements) με τρείς λιβανικές εταιρίες προκειμένου να κατασκευάσουν ισάριθμα αιολικά           πάρκα στο Β.Λίβανο, δυναμικότητας 200 MW. Η παραγόμενη ενέργεια θα πωλείται στην Εταιρεία Ηλεκτρισμού έναντι $ 0,1/ΚW και προχωρά περαιτέρω σε πρόσκληση ενδιαφέροντος για την κατασκευή επιπλέον τεσσάρων αιολικών μονάδων 200-400 MW. 
Το Κέντρο ΑΠΕ (Lebanese Center for Energy Conservation, LCEC), αν και μη θεσμοθετημένο, είναι η αρμόδια υπηρεσία για τον κλάδο των ΑΠΕ, υπό την στενή εποπτεία του Υπουργείου Ενέργειας και Υδάτων.  


7.4 ΄Υδατα
Σε αντίθεση με τις περισσότερες χώρες της ευρύτερης περιφέρειας, ο Λίβανος διαθέτει σημαντικούς υδάτινους πόρους (επιφανειακά και υπόγεια ύδατα, λόγω βροχοπτώσεων, χιονόπτωσης και μεγάλων αναλογικά ποταμών), οι οποίοι προσδίδουν σπάνιο συγκριτικό πλεονέκτημα στη χώρα, (έχουν αποτελέσει αντικείμενο πολλών μελετών και σχεδίων, συμπεριλαμβανομένης και της εξαγωγής ύδατος), η οποία κατατάσσεται στην τέταρτη θέση στην περιφέρεια της Μ. Ανατολής και της Β. Αφρικής με βάση τους υδάτινους πόρους. 
Εντούτοις, ο τομέας υδάτων συμβάλλει αρνητικά στο ΑΕΠ, παραμένοντας σε μεγάλο βαθμό ανεκμετάλλευτος και χαρακτηριζόμενος από κακή διαχείριση (χαμηλή αποθηκευτική ικανότητα, μεγάλη ποσότητα ύδατος που χάνεται στη θάλασσα, ανεπαρκής συντήρηση του δικτύου διανομής -40-50% του ύδατος χάνεται μέσω διαρροών- και έλλειψη επίσημου προγράμματος διαχείρισης). Ιδιαίτερα τους καλοκαιρινούς μήνες, υπάρχουν ελλείψεις σε αρκετές περιφέρειες. 
Σε θεσμικό επίπεδο το Υπουργικό Συμβούλιο σύστησε επιτροπή για την κατάρτιση Νόμου Υδάτων και πρόκειται να συστήσει όργανο για την εποπτεία της υλοποίησης των σχετικών έργων. Η Εθνική Στρατηγική Υδάτων, στοχεύοντας στην εξισορρόπηση προσφοράς και ζήτησης, προβλέπει την πραγματοποίηση έργων ύψους $7,3 δις Η.Π.Α. μέχρι το 2020. Το κόστος της αποκατάστασης των δικτύων ύδρευσης της χώρας εκτιμάται σε $1 δισεκατομμύριο Η.Π.Α.. 
Για την επίλυση του προβλήματος, με δεδομένα την αυξανόμενη κατανάλωση ύδατος και τα προβλήματα στις υποδομές, καθίσταται απαραίτητη η κατασκευή φραγμάτων (υφίστανται ήδη 30). Το Υπουργείο Ενέργειας και Υδάτων ανακοίνωσε νέα στρατηγική για την κατασκευή φραγμάτων, στοχεύοντας να κατασκευάσει σταδιακά 30 φράγματα έως το 2020. Τριάντα λιβάνιοι και αλλοδαποί επιχειρηματίες έχουν εκδηλώσει σχετικό ενδιαφέρον, αλλά οι σχετικές προσκλήσεις υποβολής προσφορών δεν έχουν δημοσιευτεί. 
Η εμπορία μεταλλικού νερού και συσκευασμένου πόσιμου νερού σε μεγάλες πλαστικές φιάλες είναι εξαιρετικά ανθηρή, αν και οι περισσότερες από αυτές τις δραστηριότητες δεν υπόκεινται σε  έλεγχο ποιότητας.
Σύμφωνα με την Παγκόσμια Τράπεζα, 79% του πληθυσμού έχει πρόσβαση στο πόσιμο νερό του δικτύου. Ωστόσο, η διαθεσιμότητα του νερού εξαρτάται από την εποχή (7,6 και 13 ώρες / ημέρα το καλοκαίρι και το χειμώνα αντιστοίχως) και τις καιρικές συνθήκες.  
Στο πλαίσιο του προγράμματος WISE-Lebanon ύψους $26,2 εκατ., η υπηρεσία Αναπτυξιακής Συνεργασίας των Η.Π.Α. υπέγραψε ισάριθμα Μνημόνια Συνεργασίας με τις τοπικές εταιρείες υδάτων –κοιλάδας Bekaa, Βορείου Λιβάνου, Βηρυτού και Νοτίου Λιβάνου, προκειμένου να ενισχυθούν και βελτιωθούν οι υποδομές ύδρευσης  σε εθνικό και τοπικό επίπεδο.  
Ο τομέας των λυμμάτων χαρακτηρίζεται από την έλλειψη πολιτικών για την αποχέτευση, τους σταθμούς επεξεργασίας, τη δημογραφική εξέλιξη και την έλλειψη θεσμικού πλαισίου. Επί του παρόντος, μόνο 8% των λυμμάτων της χώρας υποβάλλονται σε επεξεργασία και αναμένεται μέχρι το 2020, η εκκίνηση 54 εγκαταστάσεων επεξεργασίας (έναντι τεσσάρων σήμερα) και η υιοθέτηση κατάλληλου θεσμικού πλαισίου. Τον Οκτώβριο 2012, το Υπουργικό Συμβούλιο ενέκρινε την εθνική στρατηγική διαχείρισης λυμμάτων. 
Το συνολικό κόστος των έργων αποχετευτικών δικτύων και των σταθμών συλλογής και επεξεργασίας εκτιμάται ότι θα ανέλθει σε $3,1 δις Η.Π.Α. και θα χρηματοδοτηθεί εν μέρει από το Συμβούλιο Ανάπτυξης και Ανασυγκρότησης (μέχρι $680 εκατ.), τους Δήμους ($1,15 δις Η.Π.Α.) και το υπόλοιπο ποσό από το κράτος, διεθνείς δωρητές και τον ιδιωτικό τομέα. 


7.4 Τηλεπικοινωνίες - Τεχνολογίες Πληροφορικής
Τηλεπικοινωνιακή υποδομή
Η αγορά των τεχνολογιών πληροφορικής και τηλεπικοινωνιών συμμετέχει με 4,7% στο ΑΕΠ και  προσδιορίζεται σχεδόν εξολοκλήρου από τις συνιστώσες της σταθερής και κινητής τηλεφωνίας. Πρόσφατα συστάθηκε Ρυθμιστική Αρχή για την οργάνωση του τομέα. Η Αρχή έχει αρχίσει την έκδοση αδειών σε εταιρείες που ειδικεύονται στους τομείς που δεν εμπίπτουν στο κρατικό μονοπώλιο, όπως η μετάδοση δεδομένων και το διαδίκτυο.
Το 2014, τέθηκε σε εφαρμογή από το Ανώτατο Συμβούλιο Ιδιωτικοποιήσεων (Higher Council for Privatization), ο νόμος 431 «περί Ιδιωτικών Τηλεπικοινωνιών», προκειμένου να συσταθεί η εταιρεία Liban Telecom (joint stock company) και να ξεκινήσει η αξιολόγηση των περιουσιακών στοιχείων που θα μεταβιβαστούν στην Liban Telecom από το Υπουργείο Τηλεπικοινωνιών και την OGERO, επιδιώκοντας να δοθεί ώθηση στον τομέα των τηλεπικοινωνιών, στο Χρηματιστήριο Βηρυτού και το σύνολο της οικονομίας.  
Η πρόβλεψη για τη δημιουργία της εταιρείας, Lebanon Telecom, ως μετεξέλιξη της δημόσιας εταιρείας OGERO προκειμένου να παρέχονται υπηρεσίες υψηλής ποιότητας σε σταθερή και κινητή τηλεφωνία και το διαδίκτυο, παραμένει θεωρητική δεδομένου ότι δεν πραγματοποιήθηκε η απαραίτητη αναδιάρθρωση του τομέα και συνεπώς εκλείπουν οι συνθήκες ανάπτυξης ανταγωνισμού. Η ποιότητα των υπηρεσιών εξακολουθεί να είναι υπερβολικά ακριβή με βάση τα διεθνή και περιφερειακά πρότυπα.
Η κυβέρνηση έχει χορηγήσει σχετικές άδειες σε πέντε διεθνείς εταιρείες για τη δημιουργία τηλεφωνικών κέντρων. Η υποδομή των τηλεπικοινωνιών εκτιμάται ότι χρειάζεται επενδύσεις $500 εκατομμυρίων Η.Π.Α., προκειμένου να τονωθεί η αγορά της τεχνολογίας των πληροφοριών.
Όσον αφορά στις διεθνείς τηλεπικοινωνίες και τις προσπάθειες για την εξάλειψη της πειρατείας των γραμμών, τα τελευταία χρόνια έχουν επιτευχθεί αξιόλογα αποτελέσματα τα οποία επέτρεψαν την αύξηση του όγκου των διεθνών κλήσεων. Ο Λίβανος επικοινωνεί με το εξωτερικό μέσω δύο δορυφορικών σταθμών και δύο υποθαλασσίων καλωδίων (προς το Ηνωμένο Βασίλειο μέσω Κύπρου και προς την Ευρώπη και τις Ηνωμένες Πολιτείες, μέσω Tartous Συρίας).

Κινητή τηλεφωνία/Διαδίκτυο
Υπάρχουν δύο φορείς παροχής κινητής τηλεφωνίας η αμιγώς λιβανική Touch η οποία ηγείται της αγοράς (53% των συνδρομητών) και η Alfa Τelecommunications (επένδυση της Global Telecom Holding S.A.E., πρώην Orascom Telecom Holding S.A.E., με έδρα το Κάιρο). Οι τιμές αμφοτέρων των εταιρειών είναι οι υψηλότερες μεταξύ των αραβικών κρατών και από τις υψηλότερες διεθνώς (οι υψηλότερες τιμές στις προπληρωμένες κάρτες που αντιπροσωπεύουν 75% των χρηστών).
Όσον αφορά στο διαδίκτυο, η προσφορά είναι ανεπαρκής είτε σε ποσότητα ή σε ποιότητα. Η τρέχουσα υποδομή του διαδικτύου δεν ανταποκρίνεται στις ανάγκες των ιδιωτών καταναλωτών, πολύ δε περισσότερο των εταιρειών και της λειτουργίας της οικονομίας. Υφίσταται έλλειψη στην ανάπτυξη και επέκταση των υποδομών και το κόστος των πακέτων που προσφέρονται είναι υψηλό. 
Η μέση ταχύτητα σύνδεσης στο διαδίκτυο είναι 1,7 Mbps (Αίγυπτος: 4,0, Ιορδανία: 4,3 Mbps).  
Η απόσταση από άλλες αραβικές χώρες, όπως τα Ηνωμένα Αραβικά Εμιράτα τα οποία, άλλωστε, είναι από τις πιο ανεπτυγμένες χώρες διεθνώς στη χρήση οπτικών ινών, είναι σημαντική. Για να αντιμετωπιστεί αυτό το μεγάλο κενό, το Υπουργείο Τηλεπικοινωνιών συνέταξε σχέδιο τριών φάσεων για να οδηγήσει τη χώρα στην ευρυζωνική εποχή. Κοινοπραξία της Alcatel - Lucent και της λιβανικής εταιρείας CET ανέλαβε την ανάπτυξη 4.500 χλμ. οπτικών ινών. 
H κρατική εταιρεία OGERO, η οποία κατέχει, με συντηρητικούς υπολογισμούς, μερίδιο 60% στην παροχή υπηρεσιών Διαδικτύου και διατηρεί δεσπόζουσα θέση στην αγορά, προχώρησε σε διαγωνισμό για την αντικατάσταση των καλωδίων χαλκού με οπτικές ίνες. Το έργο, παραδοτέο εντός τετραετίας και προυπολογισμού $ 283 εκατ. δολαρίων Η.Π.Α., δόθηκε σε κοινοπραξία εγχωρίων εταιρειών και της φινλανδικής Nokia, της κινεζικής Huawei και της αμερικανικής Calix Inc..
Tο 2018 θα ολοκληρωθεί η αναβάθμιση των παρεχομένων υπηρεσιών σε τεχνολογία 4.5G σε όλη τη χώρα και το ίδιο έτος σχεδιάζεται να εισαχθεί η 5G. Ο αριθμός των συνδρομητών στο ευρυζωνικό διαδίκτυο υπολογίζεται σε 1,5 εκατ. περίπου.
Εντούτοις και παρά τις επανειλημμένες ανακοινώσεις του Υπουργείου Τηλεπικοινωνιών αναφορικά με το σχέδιο δράσης Lebanon 2020 Digital Telecom Vision (προβλέπεται η υιοθέτηση συσκευών Internet of things και εν γένει των τελευταίων τεχνολογικών εξελίξεων και εφαρμογών), η ανταγωνιστικότητα της χώρας είναι σε χαμηλά επίπεδα και βάσει του δείκτη ανταγωνιστικότητας στην αγορά της κινητής τηλεφωνίας από τις 19 αραβικές χώρες που περιλαμβάνονται στη σχετική μελέτη η χώρα είναι στη 17η θέση προηγούμενη της Συρίας και της Λιβύης. 
Οι ελλειπείς και ανεπαρκείς υποδομές του τομέα τηλεπικοινωνιών παρεμποδίζουν την ποιότητα και την ταχύτητα των συνδέσεων. Οι εγκατεστημένες οπτικές ίνες δεν λειτουργούν.
Η κυβέρνηση, η οποία ασκεί αυστηρό έλεγχο επηρεάζοντας την ανταγωνιστικότητα, έθεσε μεταξύ των προτεραιοτήτων την υποστήριξη και ενίσχυση της πληροφορικής και των τηλεπικοινωνιών με στόχους τη μείωση του κόστους στον τελικό χρήστη και την αναβάθμιση των ταχυτήτων και της ποιότητας των υπηρεσιών.
Στο πλαίσιο αυτό, με πρωτοβουλία λιβάνιων της διασποράς -στελεχών σε περιφερειακές και διεθνείς εταιρείες τηλεπικοινιών (Η.Α.Ε., Σ.Αραβία, Κουβέιτ, Βέλγιο)- έχει συσταθεί επιτροπή συμβουλευτικού χαρακτήρα, προκειμένου να συμβάλει επιστημονικά στη βελτίωση της λειτουργίας των τηλεπικοινωνιών -κυρίως κινητής και διαδικτύου. 

7.5 Μεταφορές
Ο πόλεμος στη Συρία έχει διαταράξει ή εκτρέψει τις παραδοσιακές εμπορικές οδούς (εκτιμάται ότι οι λιβανικές εξαγωγές κατά 24% περίπου διέρχονται από τη Συρία, 6% των οποίων προορίζονται για τη Συρία, ενώ το υπόλοιπο διαμετακομίζεται σε άλλες γειτονικές χώρες).  Προκειμένου να αντιμετωπιστούν οι δυσχέρειες που έχουν προκληθεί στη μεταφορά των λιβανικών προιόντων -όσον αφορά στο κόστος, το χρόνο παράδοσης και την ασφάλεια των εμπορευμάτων- τα οποία κυρίως εξάγονται στη Σαουδική Αραβία και στη συνέχεια διοχετεύονται στις υπόλοιπες αγορές των χωρών του Κόλπου έχουν ξεκινήσει ναυτιλιακά και αεροπορικά δρομολόγια. Οι θαλάσσιες μεταφορές είναι ο σημαντικότερος τρόπος μεταφοράς για το εξωτερικό εμπόριο και σχεδόν όλα τα εισαγόμενα και εξαγόμενα εμπορεύματα μεταφέρονται μέσω του λιμένα Βηρυτού.
Το οδικό δίκτυο, παρά το γεγονός ότι είναι εκτεταμένο και 95% των δρόμων είναι ασφαλτοστρωμένο, είναι κακής ποιότητας, υπερφορτωμένο και χωρίς δημόσια συγκοινωνία. 
Το Συμβούλιο Ανάπτυξης και Ανασυγκρότησης συνεργάζεται με την Παγκόσμια Τράπεζα για τη χρηματοδότηση (από την International Bank for Reconstruction and Development) και το σχεδιασμό έργου ολοκληρωμένης προσέγγισης για τη βελτίωση και ανάπτυξη των αστικών μεταφορών στην ευρύτερη περιοχή της Βηρυτού και την αποσυμφόρηση της πόλης, εντός 5ετίας και προυπολογισμού $ 510  εκατ. Η.Π.Α. (Greater Beirut Urban Transport Project, GBUTP). Η πρώτη φάση έχει χρονοδιάγραμμα 3-5 έτη- και το Μάρτιο 2018 η Παγκόσμια Τράπεζα ενέκρινε πιστώσεις $295 εκατ..
Ως προς το επίπεδο ανάπτυξης του κλάδου logistics (αποθήκευση και διανομή), η εταιρεία μελετών Transport Intelligence κατατάσσει το Λίβανο στην 47η θέση μεταξύ 50 αναδυομένων αγορών και στην τελευταία μεταξύ των αραβικών χωρών.

Ναυτιλία
Οι λιμενικές υποδομές συγκεντρώνονται κυρίως στο λιμένα Βηρυτού στον οποίο πραγματοποιούνται σχεδόν όλες οι μεταφορές εμπορευματοκιβωτίων και εξυπηρετείται το μεγαλύτερο μερίδιο των εισαγωγών, ακολουθούμενο από το λιμάνι της Τρίπολης. Οι υπόλοιπες λιμενικές δραστηριότητες κατανέμονται μεταξύ των λιμένων της Σιδώνας, Jounieh και Shekka (Β. Λίβανος). Σημαντικές επενδύσεις για την αποκατάσταση και την ανάπτυξη έχουν ήδη υλοποιηθεί στο λιμένα Βηρυτού, ενώ πρόγραμμα εκσυγχρονισμού ξεκίνησε για το λιμάνι της Τρίπολης.
Δεδομένης της στρατηγικής σημασίας της θέσης της χώρας στην Ανατολική Μεσόγειο και μεταξύ τριών ​​ηπείρων πρόκειται για εν δυνάμει ανθηρή επιχείρηση.    


Λιμένας Βηρυτού
Παρά τις αναταραχές στην περιοχή και τις κυρώσεις που επιβάλλονται στη Συρία, οι λιβάνιοι ναυτιλιακοί πράκτορες βελτίωσαν τη θέση του λιμένα Βηρυτού στο χάρτη των διεθνών δρομολογίων, προωθώντας εναλλακτικές θαλάσσιες διαδρομές, αν και δαπανηρές και ακατάλληλες για ευπαθή προϊόντα. 
Τα έσοδα, το 2017, παρέμειναν στα ίδια επίπεδα περίπου με το παρελθόν έτος ανερχόμενα σε $ 245 εκατ. (2016: $ 244,1 εκατ. Η.Π.Α.. To ίδιο έτος, ελλιμενίστηκαν 1.909 πλοία έναντι 2.014 το 2016.
Η συνολικη δραστηριότητα του λιμένα βελτιώθηκε περαιτέρω κυρίως λόγω των αυξημένων  μεταφορτώσεων (2017/16: 40%). Η γερμανική ναυτιλιακή εταιρεία Hambourg Sued, μεταφοράς εμπορευματοκιβωτίων, επέλεξε το λιμένα ως κόμβο των δραστηριοτήτων της στην Αν. Μεσόγειο, δεδομένου ότι, όπως δήλωσε ο εκπρόσωπος της εταιρείας, θα εξυπηρετείται ο λιμένας στη Λαττάκεια και κυρίως, οι μελλοντικές προοπτικές για τη Συρία είναι έξοχες.
Οι Λιμενικές αρχές, στοχεύουν να μετατρέψουν τη Βηρυτό σε κέντρο περιφερειακής διαμετακόμισης και σκοπεύουν να εγκαταστήσουν στο λιμένα τον απαιτούμενο εξοπλισμό και να αναπτύξουν τις υπηρεσίες μεταφόρτωσης.
Η πρώτη φάση επέκτασης του τερματικού σταθμού εμπορευματοκιβωτίων, έχει ολοκληρωθεί. Το έργο, για την κατασκευή του οποίου προβλέπονται δύο φάσεις και αποσκοπεί στην αύξηση της χωρητικότητας του λιμένα από 1,2 σε 2,1 εκατ. TEUs, ξεκίνησε το 2009. Ανελήφθη από κοινοπραξία της δανικής εταιρείας Pihl με τη λιβανική Hourie και είναι προυπολογισμένης δαπάνης $ 130 εκατομμυρίων Η.Π.Α. (προβλέπονται εκβάθυνση του λιμένα, επέκταση της προβλήτας και αύξηση των γερανοφόρων οχημάτων).  
Από το 1990 λειτουργεί στο λιμένα σιλό χωρητικότητας 130.000 τόνων (χρησιμοποιείται κυρίως για την αποθήκευση των σιτηρών).

Λιμένας Τρίπολης 
Ο λιμένας της Τρίπολης εξυπηρετεί κατά κανόνα φορτία από τη Ρωσική Ομοσπονδία, τη Ρουμανία, την Ουκρανία, την Ισπανία και την Κίνα. Εξυπηρετεί κυρίως τις αγορές του Ιράκ, και   της Ιορδανίας. Μέσω του λιμένα διακινείται περίπου 6% των λιβανικών εξαγωγών.   
Το 2012, ξεκίνησαν δρομολόγια σύνδεσης με το λιμένα της Μερσίνας (ferry boat και Ro-Ro – μεταφορά επιβατών και transit εμπορευμάτων από τουρκικές ναυτιλιακές εταιρείες, τρις εβδομαδιαίως). 
Τα έσοδα, το 2017 αυξηθηκαν 14,2% ανερχόμενα σε $ 16,6 εκατ. έναντι $ 14,5 εκατ. Η.Π.Α. το 2016 (2016/15: 2,8%). To ίδιο έτος, ελλιμενίστηκαν 771  πλοία έναντι 814 του προηγουμένου έτους (-5,3%).
Οι δραστηριότητες του λιμένα Τρίπολης παραμένουν σε υποχώρηση, λόγω των ένοπλων συγκρούσεων που διεξήχθησαν στην πόλη κατά τους πρώτους μήνες 2014. Εν γένει, η περιοχή θεωρείται ευαίσθητη ως προς τα θέματα ασφάλειας. 
Ο λιμένας της Τρίπολης εκτιμάται ότι θα αναβαθμιστεί ουσιαστικά, λόγω του κομβικού ρόλου που έχει  στην ανοικοδόμηση της γειτονικής Συρίας (εγκατάσταση ολοκληρωμένου συστήματος διαχείρισης και ανεφοδιασμού, logistics).
Η γαλλική ναυτιλιακή εταιρεία CMA CGM (λιβανικής οικογενείας Saade) άνοιξε γραφείο στην Τρίπολη (δεύτερο μετά το Γραφείο Βηρυτού), καθώς και η ιταλική Tarros S.p.a, και η τουρκική Arkas Container Transport S.A. (εταιρεία από την κατεχομένη Βόρεια Κύπρο). 

Επανεργοποίηση του Λιμένα Jounieh
Η επανεργοποίηση του λιμένα της Jounieh, βορείως της Βηρυτού -ανακοινώθηκε επίσημα πρό ετών και στοχεύει στην εξυπηρέτηση του τουρισμού μέσω συνδέσεων θαλάσσιων μεταφορών του τουριστικού τομέα μεταξύ Jounieh και Λάρνακας- δεν έχει ξεκινήσει. Το έργο δαπάνης $ 40 εκατ. Η.Π.Α., έχει σχεδιαστεί για να φιλοξενήσει σκάφη μήκους λίγο μεγαλύτερο των 20 μέτρων και δυναμικού μεταφοράς επιβατών 2.000 περίπου. Το πρόγραμμα προς το παρόν υφίσταται στο στάδιο της μελέτης η οποία εκπονείται από γερμανική εταιρεία (BMT GmbH Consulting). Ο τουριστικός χαρακτήρας του λιμένα εντάσσεται στη στρατηγική της ενεργοποίησης του θαλασσίου τουρισμού. Αναφέρεται ότι όταν ολοκληρωθούν οι υποδομές (κατασκευή αίθουσας επιβατών, σύσταση τελωνείου και Γραφείου Τουρισμού), θα εξυπηρετούνται πτήσεις charters από την Κύπρο, την Ελλάδα και την Αίγυπτο.  
Το 2014, ανακοινώθηκε η έναρξη ναυτιλιακής σύνδεσης με το λιμένα της Μερσίνας, στοχεύοντας στην αξιοποίηση και επέκταση των υφιστάμενων τουριστικών υποδομών της περιοχής και πραγματοποιήθηκε δοκιμαστικό δρομολόγιο. O σχεδιασμός της γραμμής (Ro-Ro passenger), η οποία δεν ευδοκίμησε, περιλαμβάνει τρείς διαδρομές εβδομαδιαίως με προορισμούς την Κύπρο και τη Μερσίνα (12ωρη παραμονή στη Μερσίνα).  

Λιμένας Σιδώνας
Νέος λιμένας είναι ήδη υπό κατασκευή στην περιοχή της νέας πόλης της Σιδώνας στο Ν. Λίβανο. Το έργο, συνολικού προυπολογισμού $ 30 εκατ. Η.Π.Α. εμπεριέχει νέο λιμένα, βάθους 15 μέτρων, ο οποίος θα εξυπηρετεί σε πρώτη φάση τον αλιευτικό κλάδο και σε δεύτερη τον τουριστικό τομέα. 
Η νέα χωροθέτηση του λιμένα κρίθηκε αναγκαία, δεδομένου ότι ο υφιστάμενος, που ευρίσκεται στην παλιά πόλη, είναι εκτεθειμένος στις δυσμενείς καιρικές συνθήκες.  
  

Σιδηροδρομικό δίκτυο

Δεν υπάρχει σιδηροδρομικό δίκτυο στο Λίβανο. Σχέδιο για την κατασκευή ενός σιδηροδρομικού δικτύου είναι επί του παρόντος στη φάση μελέτης σκοπιμότητας και έχει λάβει την αρχική έγκριση του Υπουργικού Συμβουλίου.
Το προτεινόμενο σιδηροδρομικό δίκτυο διαιρείται σε τρία τμήματα:
- 1ο τμήμα: Λιμένας Τρίπολης - σύνορα Συρίας / Λιβάνου ( Β. Λίβανος). 
Θα χρηματοδοτηθεί από το Ταμείο του Κουβέιτ και τη λιβανική Κυβέρνηση η οποία έχει εξασφαλίσει από την πλευρά της τα κεφάλαια της συμμετοχής της και αναμένει την έγκριση για τη χρηματοδότηση από το Κουβέιτ, προκειμένου να προβεί στην πρόσκληση προσφορών.
- 2ο τμήμα: Λιμένας Τρίπολης - πόλη Jounieh. 
Το τμήμα αυτό υπάγεται  στα έργα  Euromed  στο Λίβανο, θα χρηματοδοτηθεί από την Ευρωπαϊκή Ένωση. Οι όροι αναφοράς (TOR) ευρίσκονται στο στάδιο προετοιμασίας (υπό εξέταση από την Ευρωπαϊκή Ένωση και τη λιβανική κυβέρνηση). Επιπλέον, σημειώνεται καθυστέρηση στο επίπεδο αυτό λόγω προσαρμογών των τιμών σε διεθνές επίπεδο.
- 3ο τμήμα: Jounieh – Βηρυτός.
Η Γαλλία συμφώνησε να συγχρηματοδοτήσει με δωρεά, κατόπιν αιτήματος των λιβανικών αρχών, μελέτη σκοπιμότητας του πιλοτικού χαρακτήρα έργου για την αποκατάσταση τμήματος του δικτύου της παράκτιας σιδηροδρομικής γραμμής, προκειμένου να αντιμετωπιστούν κυρίως τα αυξανόμενα προβλήματα της αστικής συμφόρησης η οποία είναι ιδιαίτερα έντονη στη βόρεια είσοδο της Βηρυτού. Η μελέτη θα πραγματοποιηθεί από το γαλλικό όμιλο EGIS BCEOM.
Δεδομένων των επισφαλών συνθηκών και των χαρακτηριστικών που φέρει αυτή η μορφή μεταφορών, εκτιμάται ότι θα αναβληθεί περαιτέρω η ανάπτυξη και αξιοποίηση σιδηροδρομικού δικτύου.

Αεροπορικές μεταφορές
Εκτός από το διεθνές αεροδρόμιο Βηρυτού (Rafik Hariri διεθνές αεροδρόμιο), το οποίο κατασκευάστηκε το 2002 με δυναμικό εξυπηρέτησης 6 εκατ. επιβατών, ετησίως, υπάρχουν στη χώρα δύο μικρά αεροδρόμια στρατιωτικής λειτουργίας.
Το 2017, ο αριθμός των επιβατών αυξήθηκε κατά 8% ανερχόμενος σε 8,2 εκατ. έναντι 7,6 εκατ. το 2016 (2016/15: 5,1%) και ο αριθμός των πτήσεων 0,6% (2016/15: 2,7%). Το αεροδρόμιο Βηρυτού εκτιμάται ότι -και υπό τις παρούσες δύσκολες συνθήκες- λειτουργεί πλέον στα όρια του.
Ο σχεδιασμός της Γενικής Διεύθυνσης Πολιτικής Αεροπορίας προβλέπει το σταδιακό διπλασιασμό -εντός πενταετίας- της χωρητικότητας του αερολιμένα ώστε να υποδέχεται 12 εκατομμύρια επιβάτες ετησίως και 20 εκατ. μέχρι το 2030. Το έργο είναι στο στάδιο προπαρασκευής και συμπεριλαμβάνεται στα πρώτης προτεραιότητας επενδυτικά σχέδια του Επενδυτικού Προγράμματος Υποδομών που παρουσιάστηκαν από τον Πρωθυπουργό κ. Saad Hariri, και εγκρίθηκαν στη συνέχεια στη Διάσκεψη των Παρισίων τον Απρίλιο 2018 (Cedre Conference).
Στο πλαίσιο αυτό το 2017 υπεγράφη Μνημόνιο συνεργασίας μεταξύ του Υπουργείου Δημοσίων Έργων και της εταιρείας Middle East Airlines sal (Μ.Ε.Α.) για την κατάρτιση Σχεδίου Δράσης για την επέκταση του αεροδρομίου (διπλασιασμός της χωρητικότητας, ανέγερση νέου σταθμού, επέκταση υφιστάμενων βοηθητικών χώρων). Η εν λόγω εταιρεία, η οποία έχει ως αποκλειστικό μέτοχo την Κεντρική Τράπεζα (Banque du Liban), χρηματοδότησε τη σχετική μελέτη χορηγώντας στο Υπουργείο $ 742 χιλ. Η.Π.Α.. 
Ο διοικητής της Κεντρικής Τράπεζας κ. Riad Salameh, εισηγήθηκε στην Κυβέρνηση την ιδιωτικοποίηση 55% της ΜΕΑ χωρίς να υπάρξει περαιτέρω εξέλιξη.  
Παρά της έντονες παρεμβάσεις της Αντιπροσωπείας Ε.Ε. προς τις λιβανικές αρχές για τη σύσταση ανεξάρτητης αρχής Υπηρεσίας Πολιτικής Αεροπορίας, σύμφωνα με τις προδιαγραφές ασφαλείας του Διεθνούς Οργανισμού Πολιτικής Αεροπορίας (International Civil Aviation Organization, ICAO) και εν ολίγοις την εφαρμογή του νόμου no. 481/2002, δεν υπήρχε περαιτέρω εξέλιξη.
Ο στόλος του Λιβάνου αποτελείται από δύο εταιρείες: τον εθνικό αερομεταφορέα Middle East Airlines sal -ΜΕΑ- καταλαμβάνει 35% της αγοράς των αεροπορικών μεταφορών συνδέοντας απευθείας τη χώρα με προορισμούς στην Ευρώπη, τη Μέση Ανατολή και τη Δυτική Αφρική και την ιδιωτική εταιρεία εμπορευματικών μεταφορών Transmediterranean Airways Airways (T.M.A.).  
Η Μ.Ε.Α. συμμετέχει στο διεθνές δίκτυο SkyTeam. Η εν λόγω αεροπορική συνεργασία εκτιμάται ότι θα αυξήσει τα έσοδα του λιβανικού αερομεταφορέα κατά 10 έως 15%. 
Το 2016 συνήψε Συμφωνία με τις Τουρκικές Αερογραμμές για την αμοιβαία χρήση κωδικών (code sharing) στις πτήσεις Βηρυτός-Κωνσταντινούπολη (πραγματοποιούνται 5 ημερησίως από Μάιο 2017) και την ενίσχυση της συνεργασίας των δύο εταιρειών στο εμπορικό σκέλος.

Αποκατάσταση του αεροδρομίου Rene Mawad (Kleiat)
Το αεροδρόμιο Rene Mawad στο Kleiat βρίσκεται βόρεια, 100 χιλιόμετρα από τη Βηρυτό, 25 χλμ. από την Τρίπολη και 7 χιλιόμετρα από τα σύνορα με τη Συρία. Το αεροδρόμιο χρησιμοποιείται αποκλειστικά από στρατιωτικά αεροσκάφη και καλύπτει έκταση 5,5 εκατ. τετραγωνικών μέτρων. Οι αρχές σχεδιάζουν να το αποκαταστήσουν ώστε να καταστεί το δεύτερο διεθνές αεροδρόμιο της χώρας, περιορίζοντας τους ρύπους, αποσυμφορίζοντας την κυκλοφορία στη Βηρυτό και εξυπηρετώντας τις παραγωγικές μονάδες στις βόρειες περιοχές της χώρας. H αναβάθμιση του αεροδρομίου αναμένεται να ενταχθεί στα ειδικότερα σχέδια του Επενδυτικού Προγράμματος (Capital Investment Program-CIP) για την ανάπτυξη της περιφέρειας Τριπόλεως. 
Ομοίως, θα μπορούσε να φιλοξενήσει πτήσεις χαμηλού κόστους και αεροσκάφη μεταφοράς φορτίου. Προς το σκοπό αυτό θα πρέπει να διαθέτει ελεύθερη ζώνη και να παρέχει μια εναλλακτική λύση για τις εταιρείες χαμηλού κόστους ώστε να καλύπτει καλύτερα στις ανάγκες τους (μείωση των φόρων, εγγύτητα σε ορισμένες περιοχές κατεξοχήν τουριστικές όπως η Βύβλος, συμπληρωματικότητα προς το λιμένα Τριπόλεως). 

Χερσαία μεταφορά επιβατών
Το κύριο οδικό δίκτυο, το οποίο ανέρχεται σε 6.500 περίπου χλμ., είναι σε πολύ κακή κατάσταση. Αυτό οφείλεται κυρίως στην έλλειψη συντήρησης των δρόμων, το μεγάλο στόλο οχημάτων και την έλλειψη δημόσιων και ιδιωτικών χώρων στάθμευσης αυτοκινήτων. 
Όσον αφορά στο στόλο των οχημάτων αποτελείται κυρίως από ιδιωτικής χρήσης αυτοκίνητα (σύμφωνα με εκτιμήσεις ανέρχονται σε περίπου 1,9 εκατομμύρια, τα μισά εκ των οποίων κυκλοφορούν καθημερινά στη Βηρυτό και την ευρύτερη περιοχή, μέσος όρος ένα αυτοκίνητο/δύο κατοίκους). Όλες οι αυτοκινητοβιομηχανίες εκπροσωπούνται στην αγορά. 
Αποτελεσματικό δίκτυο δημοσίων μεταφορών απουσιάζει.
Οι χερσαίες μεταφορές εμπορευμάτων, εξυπηρετούνται από 190.000 οχήματα διαφόρων τύπων τα οποία καλύπτουν τις μεταφορές στην εθνική επικράτεια, σε χώρες της περιοχής ή τη διέλευση από τους λιμένες. Υπό κανονικές συνθήκες, οι εξαγωγές γεωργικών και βιομηχανικών προιόντων προς τις αραβικές χώρες πραγματοποιούνται οδικώς.   

7.6 Ελεύθερες Ζώνες 
Στο Αεροδρόμιο Βηρυτού και στους λιμένες της χώρας λειτουργούν ελεύθερες ζώνες. Η ζώνη στο  λιμένα Βηρυτού είναι η μεγαλύτερη, καλύπτει έκταση 85.000 τ.μ. και έχει επεκταθεί κατά 30.000 τ.μ.. Στη ζώνη -απαλλάσσεται από δασμούς και ΦΠΑ- λειτουργούν μόνο μεγάλες βιομηχανικές μονάδες και ορισμένες εμπορικές επιχειρήσεις (duty free). Στη βιομηχανική περιοχή διατηρούνται 156 αποθήκες κορεσμένες σε ποσοστό 95%.  
Επιπλέον, από το 2007, εγκαινιάστηκε στο λιμένα Βηρυτού ελεύθερη ζώνη για εταιρείες ολοκληρωμένου συστήματος διαχείρισης και ανεφοδιασμού (logistics) στοχεύοντας να εξελιχθεί σε περιφερειακό κέντρο διανομής και συνεπώς να προσελκύσει διεθνείς εταιρείες, να αναπτύξει συνδυασμένες εναέριες και θαλάσσιες μεταφορές (Άπω Ανατολή-Βηρυτός θαλάσσιες και Βηρυτός-Ευρώπη εναέριες) και να μειώσει το κόστος των αεροπορικών εμπορευματικών μεταφορών.
Νομοσχέδιο, κατατεθέν από το 2005 και ψηφισθέν το 2008, προβλέπει τη δημιουργία ειδικής οικονομικής ζώνης στην Τρίπολη με στόχο τη μεγέθυνση της οικονομίας της πόλης και της ευρύτερης περιοχής με τη δημιουργία ζώνης ελεύθερου εμπορίου, εφόσον οι εταιρείες μπορούν να επωφεληθούν από τη στρατηγική θέση της Τρίπολης στο περιφερειακό εμπόριο, δεδομένου ότι  είναι λιμάνι κοντά στη Συρία και, όπως προαναφέρθηκε, εξυπηρετεί χώρες της ευρύτερης περιφέρειας.


I. ΟΙΚΟΝΟΜΙΑ ΛΙΒΑΝΟΥ 2017
1. Εισαγωγή
Η λιβανική οικονομία στηρίζεται κατά κύριο λόγο στον τομέα των υπηρεσιών (75,4% του ΑΕΠ) Επικεντρώνεται σε περιορισμένο αριθμό κλάδων: τραπεζικός, ασφαλιστικός, ακινήτων, τουρισμού, υγείας και εκπαίδευσης. Λειτουργεί σε συνθήκες οικονομίας της αγοράς, με το κόστος των περισσοτέρων αγαθών και υπηρεσιών να καθορίζεται από την προσφορά και τη ζήτηση.  Ο γεωργικός τομέας, αν και σημαντικός, βαίνει φθίνων.
Οι Κυβερνήσεις του Λιβάνου υποστηρίζουν τις ιδιωτικές επενδύσεις και η δημόσια ιδιοκτησία και δράση είναι γενικά περιορισμένη σε υποδομές και υπηρεσίες κοινής ωφελείας. Η προσέλκυση επενδυτικών κεφαλαίων και άμεσων επενδύσεων βασίζεται στο πλεονέκτημα της γεωγραφικής θέσης, την υιοθέτηση της παραδοσιακής ελεύθερης αγοράς, το τραπεζικό σύστημα, το νεαρόν της μέσης ηλικίας του πληθυσμού, την τεχνογνωσία του ανθρώπινου δυναμικού και την ενισχυμένη εικόνα των λιβάνιων επιχειρηματιών ως ιδανικών συνεργατών για εμπορικές διαμεσολαβήσεις, άσκηση εμπορίας (αγαθών και υπηρεσιών) και ανάπτυξη επιχειρηματικών δραστηριοτήτων στις αραβικές και άλλες αναδυόμενες αγορές.
Η χώρα είναι δομικός εισαγωγέας και σε μεγάλο βαθμό εξαρτημένος από τις εισαγωγές τροφίμων και καυσίμων. Λόγω της εξάρτησης από τις εισαγωγές και τις υπηρεσίες η οικονομία είναι ιδιαίτερα ευεπηρέαστη από τις περιφερειακές και διεθνείς εντάσεις και κρίσεις. 
Η Μέση Ανατολή εισέρχεται σε μια κρίσιμη καμπή της ιστορίας της και ο Λίβανος είναι ιδιαίτερα ευαίσθητος στις επιπτώσεις όλου του φάσματος των πολιτικών, κοινωνικών και οικονομικών εξελίξεων. Η λιβανική οικονομία παραμένει αδύναμη εντός επισφαλούς εγχώριου και περιφερειακού περιβάλλοντος. 
Από το 2013, η Kεντρική Τράπεζα, η οποία κατ’ ουσία ρυθμίζει τα δημοσιονομικά της χώρας, προώθησε πακέτα κινήτρων υπό τη μορφή επιδοτούμενων δανειοδοτήσεων, μέσω των εμπορικών τραπεζών, ύψους μεσοσταθμικά $1 δις Η.Π.Α., στοχεύοντας στην περαιτέρω σταθεροποίηση και τόνωση της οικονομίας κατά 1% του ΑΕΠ. Ως προτεραιότητες ετέθησαν ο τομέας ακινήτων (στεγαστικά δάνεια), η ενίσχυση νεοφυών επιχειρήσεων (start ups, κατευθύνθηκαν κυρίως στον κλάδο της πληροφορικής και των σχετικών τεχνολογιών) και οι ΑΠΕ. 
Τα πιστωτικά κίνητρα, που παρέχονται μέσω του τραπεζικού τομέα, έχουν διαδραματίσει βασικό ρόλο –υπό τις παρούσες συνθήκες- στην υποστήριξη της οικονομίας του Λιβάνου (παραδοσιακών παραγωγικών τομέων, ανάπτυξης του ανθρώπινου δυναμικού και της επιχειρηματικότητας μέσω της εκπαίδευσης, της έρευνας και της καινοτομίας, ενίσχυση της μεσαίας τάξης μέσω στεγαστικών δανείων και διατήρηση του περιβάλλοντος μέσω «πράσινων» κινήτρων).
Παράλληλα, παρατάθηκε η περίοδος ωρίμανσης των επιδοτούμενων δανείων για τη βιομηχανία, τη γεωργία και τον τουρισμό, προκειμένου να διευκολυνθούν οι εξυπηρετήσεις των υφισταμένων χορηγήσεων.
Το 2017, σύμφωνα με την Κεντρική Τράπεζα (Banque du Liban, BDL), ο ρυθμός αύξησης του ΑΕΠ ανήλθε σε 1,2% (ΑΕΠ $ 51,5 δις Η.Π.Α. σε τιμές αγοράς), αντικατοπτρίζοντας ισχνή βελτίωση της οικονομικής δραστηριότητας έναντι 1% το 2016 ($ 49,6 δις). 
Εντούτοις, η εμπιστοσύνη στην οικονομία και στη Λίρα παραμένει υψηλή λόγω ισχυρής και συνεκτικής νομισματικής πολιτικής. Η Κεντρική Τράπεζα εκτιμά ότι επέτυχε τους  κύριους στόχους έχοντας επικεντρώσει τις προσπάθειές της στην εξασφάλιση και διαφύλαξη της νομισματικής και οικονομικής σταθερότητας. Διατήρησε σταθερές τις συναλλαγματικές ισοτιμίες και τα επιτόκια. Το Δεκέμβριο 2017, τα συναλλαγματικά διαθέσιμα ανήλθαν σε $  42 δις Η.Π.Α. περίπου αυξηθέντα 10% περίπου (80% ΑΕΠ). Τα αποθέματα χρυσού αυξήθηκαν 11,2% (2016: $ 10,7 δις δολάρια). 
Εν προκειμένω σημειώνεται ότι η απρόβλεπτη προσωρινή παραίτηση του Πρωθυπουργού Saad Hariri ανέκοψε τη θετική πορεία των συναλλαγματικών διαθεσίμων, οδήγησε στην εκροή $ 2,4 δις δολαρίων Η.Π.Α. και την μετατροπή $ 2,9 δις Λιβανικών Λιρών σε συνάλλαγμα.
Ο Διοικητής της Κεντρικής Τράπεζας, κ. Riad Salameh, δήλωσε ότι η κρίση είναι πολιτική και όχι νομισματική τονίζοντας ότι η υψηλή ρευστότητα και η διεθνής υποστήριξη διατήρησαν τη σταθερότητα στη χώρα. Η μεγαλύτερη ανησυχία σημειώθηκε στις επιπτώσεις στην εμπιστοσύνη των καταναλωτών.
Ο τραπεζικός τομέας παραμένει υγιής και ισχυρός παρά τις εσωτερικές και εξωτερικές προκλήσεις. O oίκος Fitch αξιολογεί τις λιβανικές τράπεζες στο χαμηλότερο βαθμό έκθεσης (vulnerability), ίδιο με αυτό των γερμανικών, αμερικανικών και σαουδαραβικών τραπεζών. Τα υψηλά επίπεδα ρευστότητας επιτρέπουν στις εμπορικές τράπεζες τη χρηματοδότηση του δημοσιονομικού ελλείμματος και την κάλυψη των αναγκών του ιδιωτικού τομέα, διατηρώντας παράλληλα σταθερά τα επιτόκια (ως δεύτερη γραμμή άμυνας σε περίπτωση αυξημένων εκροών θεωρείται η ρευστότητα των εμπορικών τραπεζών σε ξένο νόμισμα). Οι όροι κεφαλαιοποίησης των τραπεζών σύμφωνα με τις απαιτήσεις Βασιλείας ΙΙΙ έχουν υπερκαλυφθεί (δείκτης κεφαλαιακής επάρκειας 14,0% -υψηλότερος των κανονιστικών απαιτήσεων).  
Κορμός της πολιτικής της Κεντρικής Τράπεζας είναι η συμμόρφωση προς τα διεθνή πρότυπα και πρακτικές στον υψηλότερο βαθμό. 
Στη βάση των ανωτέρω, από τις αρχές 2016, ενεργοποιήθηκε εντός της Κεντρικής Τράπεζας η νέα Μονάδα Κανονιστικής Συμμόρφωσης, που στοχεύει στη διασφάλιση της τήρησης του κανονιστικού πλαισίου από τα τμήματα αυτής, καθώς και τις εμπορικές τράπεζες (Επιτροπή Τραπεζικού Ελέγχου, Banking Control Commission). Η Μονάδα θα προτείνει επίσης μέτρα για την πρόληψη ή / και τη διαχείριση των κινδύνων που μπορεί να προκύψουν σε περίπτωση μη συμμόρφωσης με αυτούς τους νόμους και τους κανονισμούς. Το 2014 στην Κεντρική Τράπεζα συστάθηκε Υπηρεσία Χρηματοπιστωτικής Σταθερότητας (Financial Stability Department) για την εποπτεία και παρακολούθηση των εγχωρίων και διεθνών εξελίξεων στο χρηματοπιστωτικό τομέα. 
Η εξαετής θητεία του διοικητή της Κεντρικής Τράπεζας (Banque du Liban, BDL), κου Riad Salameh, αποφασίστηκε να ανανεωθεί για 5η συνεχή φορά (από το 1993 στη θέση αυτή -μακροβιότερος διοικητής Κεντρικής Τράπεζας και αναγνωρισμένου κύρους διεθνώς).  

Το ισοζύγιο πληρωμών, το, 2017, παρουσίασε έλλειμμα ύψους $ 155,7 εκατ. Η.Π.Α. έναντι πλεονάσματος ύψους  $ 1,23 δις το 2016 και ελλείμματος $ 3,3 δις το 2015. 
Το έλλειμμα τρεχουσών συναλλαγών ανήλθε σε $ 12,9 δις ισοδύναμο περίπου 24% του ΑΕΠ έναντι $ 11,6 δις το 2016,. Προσδιορίζεται από τρείς συνιστώσες: α) Εισαγωγές: η χώρα είναι απόλυτα εξαρτημένη από το πετρέλαιο το οποίο προμηθεύεται σε τιμές αγοράς διότι οι χώρες του Κόλπου περιέκοψαν τις πιστώσεις, οι οποίες υπό άλλες συνθήκες αντιστάθμιζαν τις συνέπειες του ενεργειακού ελλείμματος, β) Εξαγωγές: κατευθύνονται παραδοσιακά στις αραβικές / γειτονικές αγορές. Το εμπορικό έλλειμμα, το 2017 αυξήθηκε 6,4% (2016/15: 4% 2015/14: -12%). γ) Εμβάσματα εκπατρισθέντων: σημαντικός ενισχυτικός παράγοντας της οικονομίας - διαχρονικά αντιπροσωπεύουν, σε ετήσια βάση, $ 7-8 δις Η.Π.Α. (2017: $8 δις +4,6%). Ο Λίβανος κατατάσσεται στην 11η θέση διεθνώς με βάση το ύψος των εισρεομένων εμβασμάτων και στη 2η μεταξύ των αραβικών χωρών (προηγείται η Αίγυπτος). Γεωγραφικά οι εισροές κατανέμονται 20% από τη Σ.Αραβία, 16% Η.Π.Α., 12% Αυστραλία, 11% Γερμανία και 10,7% Καναδά.
Το δημοσιονομικό έλλειμμα παρουσίασε μείωση 24,4% ανερχόμενο σε περίπου $ 3,8 δις Η.Π.Α. (2016/15: +25,3%) ή 7,4% ΑΕΠ. 
Το συνολικό δημόσιο χρέος, το 2017 ανήλθε σε $ 79,5 δις αυξηθέν 6,1% (2016: $74,9 δις Η.Π.Α.) κατανεμόμενο σε $ 49,1 δις σε ΛΛ και $ 30,4 δις σε ξένο νόμισμα 149,1% του ΑΕΠ.
Οι υποχρεώσεις για την εξυπηρέτησή του εκπληρώθηκαν χωρίς μεγάλη δυσκολία, δεδομένου ότι η κυβέρνηση καταφεύγει στον τραπεζικό δανεισμό. Το κόστος της ετησίας εξυπηρέτησης του δημόσιου χρέους, είναι το υψηλότερο ποσοστό των δημοσίων δαπανών και ακολουθούν οι μισθοί των δημοσίων υπαλλήλων και το έλλειμμα της Εταιρείας Ηλεκτρισμού. Την ανακοπή της επιδεινούμενης δημοσιονομικής θέσης επωμίζεται ο τραπεζικός κλάδος. Η σταθερή εισροή καταθέσεων επιτρέπει την εξυπηρέτηση του δημοσίου χρέους και τον περιορισμό του δημοσιονομικού ελλείμματος παρά το επισφαλές εσωτερικό και εξωτερικό πολιτικό περιβάλλον (το τραπεζικό σύστημα έχει συνολικό ενεργητικό τριπλάσιο του ΑΕΠ).
Ενδεχόμενη άνοδος του δολαρίου, η αδύναμη ζήτηση από την ευρωζώνη σε συνδυασμό με την πολιτική αβεβαιότητα είναι ανασχετικοί παράγοντες για τη λιβανική οικονομία.
Ο κ. Salameh δεσμεύτηκε να διατηρήσει σταθερά τα επιτόκια της αγοράς ομολόγων, έστω και εάν τα επιτόκια στις Η.Π.Α. αυξηθούν.
Η αξιοπιστία και ακεραιότητα του χρηματοπιστωτικού και τραπεζικού τομέα είναι ουσιαστικής σημασίας για την επιβίωση όχι μόνο του κλάδου αλλά και τη σταθερότητα της χώρας. Εν προκειμένω στην περίπτωση που οι χρηματοδοτικές ανάγκες της χώρας δεν μειωθούν η Κεντρική Τράπεζα απαιτείται να καλύπτει το έλλειμμα μέσω των αυξημένων εισροών καταθέσεων ή της αύξησης των επιτοκίων ή της χρήσης αποθεματικών.

Η ιδιωτική κατανάλωση, η οποία, σύμφωνα με την Παγκόσμια Τράπεζα, ανέρχεται σε περίπου 85% ΑΕΠ, είναι κλειδί για την ανάπτυξη της λιβανικής οικονομίας δεδομένου ότι βασίζεται σε μεγάλο βαθμό στην κατανάλωση του ιδιωτικού τομέα και στις ξένες επενδύσεις, συνεπώς -σε αντίθεση με άλλες χώρες όπου η εμπιστοσύνη βασίζεται σε μακροοικονομικούς δείκτες και τα ποσοστά ανεργίας- η εμπιστοσύνη των καταναλωτών στο Λίβανο επηρεάζεται σε μεγάλο βαθμό από τις εξελίξεις στην πολιτική και στην ασφάλεια. 
Ο πληθωρισμός ανήλθε σε 2,4% έναντι αποπληθωρισμού -0,5% το 2016.

Δεδομένων των ανωτέρω οι προσπάθειες εστιάζονται σε τρία βασικά μέτωπα :
• Εξασφάλιση της δημοσιονομικής βιωσιμότητας, (δημοσιονομική εξυγίανση)
• Διατήρηση της χρηματοπιστωτικής σταθερότητας,
• Εφαρμογή διαρθρωτικών μεταρρυθμίσεων για μεγαλύτερη ανάπτυξη (μέτωπο αδρανές).

2. Τομείς της Οικονομίας
2.1 Αγροτική Οικονομία
Ο αγροτικός τομέας παράγει 5% περίπου του ΑΕΠ. Υπό κανονικές συνθήκες, 25% των εδαφών είναι καλλιεργήσιμα και 32% αυτών αρδεύονται. Οι πιο εύφορες περιοχές ευρίσκονται κατά μήκος της παράκτιας ζώνης και στην κοιλάδα Μπεκάα. Η ποικιλομορφία της τοπογραφίας και του κλίματος επιτρέπει την καλλιέργεια ευρείας ποικιλίας λαχανικών, φρούτων, βιομηχανικών φυτών και σιτηρών. 
Η βιομηχανία μεταποίησης αγροτικών προιόντων συμμετέχει με 2% στο ΑΕΠ και αντιπροσωπεύει άνω του 25% της προστιθέμενης αξίας του βιομηχανικού τομέα. Απασχολεί περίπου 20 χιλ. εργαζόμενους.
Το υπουργείο Γεωργίας στοχεύει μέχρι το 2020 στην αύξηση του αγροτικού προιόντος σε $ 3 δις ετησίως, στη βελτίωση της ασφάλειας και της ποιότητας των εγχωρίων και εισαγόμενων προϊόντων διατροφής μέσω της διαμόρφωσης μιας εθνικής πολιτικής για την ασφάλεια των τροφίμων. Επιδιώκει, επίσης, την επέκταση της βιώσιμης χρήσης των φυσικών πόρων, την ενίσχυση της γεωργικής εκπαίδευσης και της γεωργικής έρευνας, και την ανάπτυξη των συνεταιρισμών. Οι επενδυτικές ανάγκες για την υλοποίηση των ανωτέρω ανέρχονται συνολικά σε $ 330 εκατ. Η.Π.Α..
Εμπειρογνώμονες από το Πρόγραμμα Αγροτικής Ανάπτυξης (Agricultural and Rural Development Programme, ARDP) - παροχή τεχνικής βοήθειας χρηματοδοτούμενη από την Ευρωπαϊκή Ένωση- σημειώνουν ότι απαιτείται αύξηση των κρατικών κονδυλίων, και πρόσθετων πόρων από χορηγούς. Σε εφαρμογή ευρίσκεται από το 2012 το δεύτερο σκέλος για το οποίο προβλέπεται χρηματοδότηση ύψους € 14.000.000.  
Η φυτική παραγωγή αντιπροσωπεύει περίπου ποσοστό 71% της συνολικής αγροτικής (ως επί το πλείστον μονοκαλλιέργειες). Η προστιθέμενη αξία υπολογίζεται σε $ 1 δις Η.Π.Α., η οποία κατανέμεται σε $ 800 εκατ. φυτικής και $ 190-200 εκατ. ζωικής παραγωγής. Στη συνολική φυτική παραγωγή τα φρούτα συμμετέχουν με 41% (σημαντικότερα προιόντα: εσπεριδοειδή 28%, μήλα 19%, σταφύλια 15%,  μπανάνες 11%) και τα λαχανικά 23% (κυρίως πατάτες και ντομάτες). Παράγονται επίσης ελιές, καπνός και εκτρέφονται αιγοπρόβατα. 
Μέρος της φυτικής παραγωγής προορίζεται για άμεση τοπική κατανάλωση, μεταποίηση στην εγχώρια βιομηχανία τροφίμων και το υπόλοιπο εξάγεται σε χώρες της περιοχής. 
Οι εξαγωγές νωπών φρούτων και λαχανικών υπέστησαν ισχυρό πλήγμα όταν από 1/4/2015 έκλεισε η διάβαση Nassib -λόγω συγκρούσεων- στα σύνορα Συρίας-Ιορδανίας με συνέπεια την παρεμπόδιση της πρόσβασης στις βασικές αγορές των χωρών του Κόλπου και την εκτροπή του εμπορίου στις θαλάσσιες οδούς με σημαντικά υψηλό κόστος. Η διάβαση παραμένει κλειστή και αναμένεται να ανοίξει στο τέλος 2018.
Η ζωική παραγωγή η οποία διαχρονικά προστατεύεται με υψηλές δασμολογικές επιβαρύνσεις ή τεχνικά εμπόδια, αποτελείται κυρίως από εκτροφή αιγοπροβάτων / βοοειδών προς πάχυνση (το ήμισυ των οποίων χρησιμοποιείται για την παραγωγή γάλακτος και το υπόλοιπο κυρίως για κατανάλωση), πουλερικών και γαλακτοκομικών προϊόντων (το Υπουργείο Γεωργίας έχει ανακοινώσει τη σύσταση Εθνικής Ένωσης Γάλακτος και Εθνικού Συμβουλίου Παραγωγών Γάλακτος) και, σε μικρότερο βαθμό, αλιευτικών και μελισσοκομικών προϊόντων. Κατά την τελευταία δεκαετία, μετά σημαντική ανάπτυξη της εκτροφής πουλερικών επιτεύχθηκε αυτάρκεια. 
Από το 2015 δημιουργήθηκαν 15 καλλιέργειες σαλιγκαριών και συνήφθη συμφωνία με το Istituto Internazionale di Elicicoltura και Euro-Helix, για την παροχή τεχνογνωσίας, σαλιγκαριών, σπόρων, φυτοφαρμάκων, λιπασμάτων που απαιτούνται για τη βλάστηση που χρησιμεύει ως τροφή για τα σαλιγκάρια, σύμφωνα με ιταλικά πρότυπα. Η καλλιέργεια σαλιγκαριών υιοθετήθηκε ως εναλλακτική λύση στην καλλιέργεια ινδικής καννάβεως στις Βόρειες περιοχές και στην κοιλάδα Μπεκάα, χωρίς ιδιαίτερη επιτυχία.  
Όσον αφορά στην αλιεία, υπάρχουν περίπου 24 αλιευτικοί λιμένες σε όλο το μήκος των ακτών (ακτογραμμή 220 χλμ.) ως βάση για 7.000 μόνιμους ή εποχικούς παραδοσιακούς αλιείς και 5.000 σκάφη, με ετήσια παραγωγή που δεν υπερβαίνει τους 8.000 τόνους. Υδατοκαλλιέργειες δεν υφίστανται εκτός από μικρής κλίμακας παραγωγή ιχθύων γλυκού νερού (ποτάμιοι).  
Η παραγωγή, με μεθόδους παρωχημένες (εκμηχάνιση παραγωγής σε ποσοστό 25%), πάσχει από υπερβολική χρήση φυτοφαρμάκων και έλλειψη ελέγχου ποιότητας και συνεπώς χαμηλή συμβατότητα με τα πρότυπα ξένων αγορών. Ενδεικτικά αναφέρεται ότι 40% των προϊόντων περίπου απορρίπτεται κατά την εξαγωγή λόγω προβλημάτων στη συσκευασία. Πρόσθετα, το κόστος είναι υψηλότερο από ό,τι στις γειτονικές χώρες Συρία, Ιορδανία, Τουρκία και Αίγυπτο επειδή ο τομέας δεν λαμβάνει οιασδήποτε μορφής στήριξη ή επιδότηση από το κράτος.  
Η κυβέρνηση αποφάσισε το διπλασιασμό του προϋπολογισμού του Υπουργείου Γεωργίας και την παροχή ενισχύσεων, προκειμένου να βελτιωθεί η ανταγωνιστικότητα της αγροτικής οικονομίας. 
Δεδομένου ότι οι επισιτιστικές ανάγκες δεν πληρούνται από την τοπική παραγωγή εισάγονται νωπά και μεταποιημένα φρούτα και λαχανικά, σπόρους, ζώντα ζώα, κρέας και γαλακτοκομικά (υπολογίζεται ότι εισάγεται 70% και 90% των αναγκών σε γαλακτοκομικά προϊόντα και βόειο κρέας, αντιστοίχως). Η εγχώρια παραγωγή σιτηρών καλύπτει 25% της ζήτησης και οι ετήσιες εισαγωγές ανέρχονται σε 400 χιλ. τόνους περίπου. 
To 2016, το Υπουργείο Γεωργίας ενέκρινε την καταβολή επιδότησης προκειμένου να ενισχύσει την καλλιέργεια σιτηρών.
Σημαντικότερο των προβλημάτων που επηρεάζουν τις αγροτικές δραστηριότητες είναι η τιμή της γής (λόγω της περιορισμένης έκτασης της χώρας αρκετή από την οποία είναι ορεινή σε συνδυασμό με την υψηλή πληθυσμιακή πυκνότητα). Το πρόβλημα επιδεινώνεται από τους παράγοντες της αστικοποίησης και της ζήτησης από επενδυτές που συμβάλλουν στη διαμόρφωση υψηλότερων τιμών  για ποικίλες κατασκευές.
Το 2017 η Ολλανδία (μέσω της Πρεσβείας) σε συνεργασία με το εκκολαπτήριο επιχειρηματικής ανάπτυξης και καινοτομίας Beryetch (χρηματοδότης) εισήγαγαν την πρωτοβουλία Agrytech με στόχο την επέκταση της γεωργικής παραγωγής μέσω καινοτομιών, νέων τεχνολογιών και βέλτιστων πρακτικών. Η ολλανδική πλευρά συμβάλει στην αποκατάσταση των γεωργικών τεχνικών σχολών και στην υποστήριξη μικρών γεωργικών μονάδων και πρόκειται να δημιουργήσει Γραφείο Ολλανδών εμπειρογνωμόνων για τη διαχείριση των υδάτων.
Βάσει έρευνας του Αμερικανικού Πανεπιστημίου Βηρυτού, 1,4 εκατομμύρια λιβάνιοι συνολικά δραστηριοποιούνται άμεσα ή έμμεσα στη γεωργία. 60% των αγροτικών οικοκυριών παράγουν για την κάλυψη ιδίων αναγκών και 70% συμπληρώνει το εισόδημα. 


2.2 Βιομηχανία
Η συμβολή του βιομηχανικού τομέα στο ΑΕΠ ανέρχεται περίπου σε 17%. Αποτελείται από 4.200 μονάδες περίπου, οι περισσότερες από τις οποίες είναι μικρομεσαίου μεγέθους. Συγκεκριμένα, 78% επιχειρήσεις απασχολούν 5 - 19 άτομα και μόνο 35 μονάδες απασχολούν πάνω από 100 εργαζομένους. Απασχολεί 25% περίπου του συνολικού εργατικού δυναμικού. Ποσοστό 23,1% είναι επιχειρήσεις τροφίμων και ποτών, 13% επίπλων, 12%% χάρτου και εκτυπώσεων και 10% μεταλλικών προιόντων. 
Την τελευταία διετία οι λιβάνιοι βιομήχανοι έχουν δραστηριοποιηθεί ιδιαίτερα στο Ιράκ, δείχνοντας έντονο ενδιαφέρον για την αποκατάσταση και την ανάληψη της διαχείρισης εργοστασίων που ανήκουν στο δημόσιο τομέα, ως έχοντες τις οικονομικές δυνατότητες, την τεχνογνωσία και την ικανότητα να διαχειρίζονται εγκαταστάσεις σε επικίνδυνες και ασταθείς συνθήκες.Απότοκος των προαναφερομένων επαφών υπήρξε και η συμφωνία για την επανεργοποίηση των ναυτιλιακών δρομολογίων από Βηρυτό προς ιρακινό λιμένα Umm Qasr (2 γραμμές εβδομαδιαίως). 
Το 2017, σημειώθηκε έντονη δραστηριοποίηση στη δημιουργία, ανακατασκευή και επέκταση βιομηχανικών ζωνών. Συγκεκριμένα, δημιουργούνται δύο βιομηχανικές ζώνες από ιδιωτικά κεφάλαια. Η ζώνη Nahr Ibrahim βορείως της Βηρυτού (κατασκευαστής και διαχειριστής: Sakr Real Estate developer) και Iklim Zone (Iklim Fund for Development and Innovation, ανατολική Βηρυτό). 
Το Υπουργείο Βιομηχανίας ανακοίνωσε την πραγματοποίηση τεσσάρων μελετών σκοπιμότητας για την υλοποίηση τριών βιομηχανικών ζωνών. Οι μελέτες καταρτίστηκαν από την ινδική εταιρεία Mahindra Group και χρηματοδοτήθηκαν από την Ιταλική υπηρεσία Αναπτυξιακής Συνεργασίας, η οποία προτίθεται να χρηματοδοτήσει και μέρος της επένδυσης με 7 εκατ.ευρώ. Το έργο εντάσσεται στο σχεδιασμό του Προγράμματος Ανάπτυξης των Ην.Εθνών (UNIDO) για το Λίβανο 2015-2018. H Iταλία δραστηριοποιείται ποικιλοτρόπως στο βιομηχανικό τομέα της χώρας.
Το Υπουργείο Βιομηχανίας ξεκίνησε επίσης την ανακαίνιση επτά βιομηχανικών ζωνών σε συνεργασία με τις τοπικές κοινότητες και χρηματοδοτήσεις από την Παγκόσμια Τράπεζα, την Ευρωπαική Τράπεζα Επενδύσεων και την Ευρωπαική Τράπεζα Ανασυγκρότησης και Ανάπτυξης. 
Για τις ΜΜΕπιχειρήσεις, το Υπουργείο Οικονομίας και Εμπορίου (Ministry of Economy and Trade) σε συντονισμό με το Υπουργείο Οικονομικών (Ministry of Finance) εφαρμόζει το Πρόγραμμα Υποστήριξης ΜΜΕπιχειρήσεων (SME Support Programme), που καταρτίστηκε το 2014. Το κείμενο Στρατηγικής ΜΜΕπιχειρήσεων Λιβάνου, δημοσιοποιήθηκε το Noέμβριο 2014 (Lebanon SME Strategy, a Roadmap to 2020). 
Ο εγγυοδοτικός οργανισμός Kafalat (χρηματοοικονομική εταιρεία δημοσίου συμφέροντος που ανήκει στην Εθνική Υπηρεσία για την Εγγύηση των Καταθέσεων, National Institute for the Guarantee of Deposits κατά 75% και σε 50 λιβανικές τράπεζες κατά 25%) στηρίζει διαχρονικά τη χρηματοδότηση των ΜΜΕπιχειρήσεων μέσω εμπορικών τραπεζών. 
Οι εγγυήσεις της Kafalat απευθύνονται σε ΜΜ και Καινοτόμες νέες Επιχειρήσεις και πρωτίστως στους τομείς της βιομηχανίας, της γεωργίας, του τουρισμού, της παραδοσιακής χειροτεχνίας και της υψηλής Τεχνολογίας. 
Ως κριτήριο για τον προσδιορισμό ΜΜΕπιχείρησης λαμβάνεται μόνο ο αριθμός των εργαζομένων (μέχρι 40) και κανένα οικονομικό κριτήριο. Σε έκθεση που εκπονήθηκε για την Kafalat, αναφέρεται ότι λόγω του μικρού μεγέθους της λιβανικής οικονομίας, εάν εφαρμοστεί ο ορισμός της Ε.Ε. για τις ΜΜΕπιχειρήσεις στο Λίβανο, τότε ποσοστό 95% των συνολικού αριθμού των επιχειρήσεων είναι ΜΜ.  
Το 2017 σε σχέση με το 2016, ο αριθμός των δανειοδοτήσεων μέσω Kafalat μειώθηκε κατά 23,6% (2016/15: + 5,2%).  Οι δανειοδοτήσεις μειώθηκαν 28% έναντι του παρελθόντος έτους.  
Ιδιαίτερη βαρύτητα αποδίδεται στη στήριξη νεοφυών καινοτόμων επιχειρήσεων (start ups) οι οποίες συνάδουν με τα συγκριτικά πλεονεκτήματα της χώρας, όπως το υψηλό επίπεδο των εκπαιδευτικών ιδρυμάτων και το υψηλό ποσοστό νέων σε ηλικία επιχειρηματιών οι οποίοι αποβλέπουν στην ανάπτυξη εταιρειών υψηλής τεχνολογίας προσανατολιζόμενοι κυρίως στις ανάγκες των χωρών του Κόλπου.  
Ο φορέας Beryetch Technology Pole -το πρώτο εκκολαπτήριο επιχειρηματικής ανάπτυξης και καινοτομίας στη χώρα- παρέχει ενισχύσεις σε περιορισμένο αριθμό πρωτοβουλιών με στοχευμένα επιχειρηματικά πλάνα (καινοτόμες startups και ΜΜΕπιχειρήσεις) στους κλάδους τηλεπικοινωνιών και ψηφιακών εφαρμογών, ΑΠΕ (με έμφαση σε έργα διανομής και αποθήκευσης ενέργειας) και βιομηχανικού σχεδιασμού με εκτιμώμενο μέσο ύψος επένδυσης $500 χιλ. - $3 εκατ.. 
Όσον αφορά στους νέους επιχειρηματίες, πραγματοποιείται διασύνδεση μελών της λιβανικής διασποράς του κλάδου τεχνολογιών με το Κέντρο Berytech Pole μέσω της πρωτοβουλίας  Speed@BDD (επιταχυντής επιχειρηματικότητας). Στόχος είναι η δημιουργία εντός πενταετίας 100 startups παρέχοντας συνολική χρηματοδότηση $ 5 εκατ. Η.Π.Α. ($30 χιλ. - $45 χιλ./εταιρεία).  
Σε δηλώσεις του ο Διοικητής της Κεντρικής Τράπεζας ανέφερε ότι το μέλλον του Λιβάνου εξαρτάται σε μεγάλο ποσοστό από την οικονομία της γνώσης, το χρηματοπιστωτικό τομέα και τον κλάδο υδρογονανθράκων. Η στήριξη της καινοτόμου επιχειρηματικότητας, διαφαίνεται ότι αποτελεί για την Kεντρική Τράπεζα στρατηγική επιλογή, δεδομένου ότι είναι κρίσιμος παράγοντας για την ενίσχυση κλάδων υψηλής προστιθέμενης αξίας, την προσέλκυση επενδύσεων, τη συμβολή στην ανάπτυξη και τη δημιουργία θέσεων εργασίας. 
Με απόφαση της Κεντρικής Τράπεζας εισήχθη νέο σύστημα χρηματοδότησης το οποίο ενθαρρύνει τις εμπορικές τράπεζες να επενδύσουν κεφάλαια σε νεοφυείς εταιρείες, επιταχυντές, καθώς και εκκολαπτήρια επιχειρήσεων. Οι τράπεζες που χρηματοδοτούν συναφείς εταιρείες επωφελούνται με άτοκα δάνεια από την Κεντρική Τράπεζα η οποία και εγγυάται έως 75% του επενδεδυμένου κεφαλαίου των τραπεζών για μέγιστη χρονική περίοδο 7 ετών. 
Το Ηνωμένο Βασίλειο δραστηριοποιείται έντοντα στην οικονομία της γνώσης. Σε συνεργασία με την Κεντρική Τράπεζα έχει συσταθεί ο επιταχυντής UK Lebanon Tech Hub. Διεθνές πρόγραμμα προσέλκυσης και στήριξης νεοφυών επιχειρήσεων. Λειτουργεί με μεγάλη επιτυχία επί τριετία και θα ανανεωθεί για περαιτέρω τρία έτη. Η δράση του επεκτείνεται στην ανάπτυξη διεθνούς συνεργασίας επί της εφαρμοσμένης έρευνας (χρηματοδότηση από το Ην. Βασίλειο 2,5 εκ. ευρώ).

2.3 Υπηρεσίες
Η λιβανική οικονομία βασίζεται κυρίως στον τομέα των υπηρεσιών ο οποίος συμβάλλει κατά 75,4% στη διαμόρφωση του ΑΕΠ και περιλαμβάνει: 
· υπηρεσίες της αγοράς, όπως συντήρηση και επισκευές, ξενοδοχεία και εστιατόρια
· διάφορες προσωπικές υπηρεσίες, όπως υπηρεσίες αναψυχής και φροντίδας κατ΄οίκον
· υγειονομική περίθαλψη
· εκπαίδευση
· χρηματοπιστωτικές υπηρεσίες
· Δημόσιες υπηρεσίες
· Μεταφορές και Επικοινωνίες
· Εμπόριο 
Ειδικότερα:

2.3.1 Τραπεζικός κλάδος
Το 2017 λειτουργούσαν συνολικά στο Λίβανο 65 πιστωτικά ιδρύματα.  
Ως τραπεζικό κέντρο ο Λίβανος χαρακτηρίζεται από την απουσία κάθε ελέγχου συναλλάγματος, πλήρους μετατρεψιμότητας του νομίσματος από το 1945, ισχυρού τραπεζικού απορρήτου - βασισμένο στο ελβετικό μοντέλο από το 1956- και ευνοϊκής φορολογικής μεταχείρισης. Η ποιότητα της τραπεζικής εποπτείας που πραγματοποιείται από την εποπτεύουσα Επιτροπή (ανεξάρτητη αρχή) αναγνωρίζεται θετικά από όλους τους παρατηρητές, συμπεριλαμβανομένου του ΔΝΤ. Ο λιβανικός τραπεζικός τομέας χαρακτηρίζεται από συντηρητικότητα και δεξιότητες (λιβανικές τράπεζες δεν περιλαμβάνονται μεταξύ των μεγαλυτέρων περιφερειακών τραπεζών, βάσει όμως της ανταγωνιστικότητας καταλαμβάνουν την πρώτη θέση στον αραβικό κόσμο).  
Σε περιφερειακό επίπεδο, οι λιβανικές τράπεζες έχουν δεσμούς και  σημαντικό ρόλο στο σύνολο των χρηματοπιστωτικών και εμπορικών συναλλαγών, χρηματοδοτώντας ποικιλοτρόπως το εμπόριο (η χώρα είναι παραδοσιακά κέντρο διέλευσης αγαθών) και είναι εξαιρετικά δυναμικές ως προς την προσέλκυση καταθέσεων αραβικών κεφαλαίων. Επισημαίνεται, επίσης η εξάρτηση της Συρίας δεδομένου ότι από το 1992 ο λιβανικός τραπεζικός τομέας θεωρείται το Ταμιευτήριο της Συρίας (οι συριακές καταθέσεις εκτιμώνται σε 10 - 20% των συνολικών καταθέσεων στις λιβανικές τράπεζες). 
Εκτός από τις λιβανικές τράπεζες που κυριαρχούν στην εγχώρια αγορά δραστηριοποιούνται αλλοδαπά ιδρύματα όπως η Société Générale de Banque au Liban (Γαλλία, SGBL) Unicredit Banca di Roma (Ιταλία), Citibank (ΗΠΑ), η HSBC (Ηνωμένο Βασίλειο) BNPI (Γαλλία), η Habib Bank (Πακιστάν) και χρηματοπιστωτικοί όμιλοι αραβικής προέλευσης. Στην αντίθετη κατεύθυνση, οι λιβανικές τράπεζες έχουν δραστηριοποιηθεί στις αγορές εξωτερικού, συμπεριλαμβανομένων Συρίας, Ιορδανίας, Γαλλίας, Κουρδιστάν, Ηνωμένου Βασιλείου και Τουρκίας. 
Ο τραπεζικός κλάδος σε περιόδους κρίσης, αναλαμβάνει ρόλο «κλειδί» για την επιβίωση της χώρας, ως βασικός χρηματοδότης. Ο Λίβανος είναι σε θέση να διατηρεί την αξία του νομίσματός του και να αποτρέπει την κατάρρευση των δημοσίων οικονομικών. Προσελκύει κεφάλαια εξωτερικού λόγω της εμπειρίας, τεχνογνωσίας και πολλαπλών διασυνδέσεων των λιβάνιων τραπεζιτών, των υψηλών επιτοκίων, της ισχύος της Κεντρικής Τράπεζας και του τραπεζικού απορρήτου. Έκτοτε και παρά τα γεγονότα που έπληξαν τη χώρα και την οικονομία της, το τραπεζικό απόρρητο δεν έχει αμφισβητηθεί. 
Οι ταχέως μεταβαλλόμενες παγκόσμιες οικονομικές συνθήκες και η επιδείνωση του εγχώριου μακροοικονομικού πλαισίου αποτελούν την πιο πιεστική πρόκληση για τις τράπεζες. Κατά την τελευταία δεκαετία, οι Λιβανικές αρχές κατόρθωσαν να διατηρήσουν την ισοτιμία του νομίσματος στο πλαίσιο των μεγάλων ελλειμμάτων και των ευμετάβλητων ροών κεφαλαίων, προσφέροντας υψηλά επιτόκια για την αντιμετώπιση του δημοσίου χρέους. Με σταθερές τις συναλλαγματικές ισοτιμίες, οι τράπεζες σημείωσαν καλές επιδόσεις, δεδομένου ότι χρηματοδότησαν την ανοικοδόμηση της χώρας, την αποκατάσταση της οικονομίας και τις τρέχουσες δαπάνες της κυβέρνησης.  
Το κατωτέρω γράφημα αποτυπώνει την εμπιστοσύνη των επενδυτών στον τραπεζικό κλάδο παρά τον υψηλό πολιτικό  κίνδυνο. 

[image: ]

Εντούτοις, το συνολικό μακροοικονομικό πλαίσιο που έχει αναπτυχθεί από το 2011 στο Λίβανο -έτος έναρξης του εμφυλίου στη Συρία- δεν είναι υπέρ των τραπεζών, γεγονός που πρώτη φορά συμβαίνει από το 1992. Οι εγχώριες οικονομικές συνθήκες, το υψηλό δημόσιο χρέος (30% περίπου διακρατεί η Κεντρική Τράπεζα, η οποία διατηρεί την πρόσδεση της λιβανικής λίρας στο $ Η.Π.Α. -$ 1 = 1.500 ΛΛ) απαιτούν προσαρμογή των εγχωρίων επιτοκίων, ακόμη και αν η Κεντρική Τράπεζα αναλαμβάνει τη ζημία. 
Οι καταθέσεις στο Λίβανο αντιπροσωπεύουν περισσότερο από το τριπλάσιο του ΑΕΠ της χώρας, διατηρώντας μία από τις υψηλότερες αναλογίες μεταξύ των χωρών της περιοχής και των αναδυομένων αγορών εν γένει. Βάσει δεδομένων του κέντρου ερευνών του ομίλου Audi, κατά τη διάρκεια των τελευταίων δύο δεκαετιών, οι καταθέσεις σημείωναν μέση ετήσια αύξηση 16%. 
Το 2017, η συνολική τραπεζική δραστηριότητα αυξήθηκε κατά περίπου 7,7% έναντι 9,9% του προηγουμένου έτους και το σύνολο του ενεργητικού των τραπεζών ανήρχετο σε $ 220 δις δολλάρια ή 412,5% του ΑΕΠ (2016: 204,3 δις, 2015: $ 185 δις). 
Οι καταθέσεις αυξήθηκαν 3,8% ανερχόμενες συνολικά σε $ 168,6 δις  (2016: $ 162,3 δις δολάρια), αύξηση η οποία εξακολουθεί να είναι υψηλότερη των κεφαλαίων που απαιτούνται για τη χρηματοδότηση της εγχώριας οικονομίας του δημόσιου και του ιδιωτικού τομέα. 
Ειδικότερα, οι καταθέσεις σε εγχώριο νόμισμα μειώθηκαν κατά 5% και σε συνάλλαγμα αυξήθηκαν 8,4%. Η εξέλιξη ανακόπηκε λόγω της προσωρινής παραίτησης του Πρωθυπουργού, κου Saad Hariri. Ο δείκτης δολλαριοποίησης των καταθέσεων ανήλθε σε 68,7% έναντι 66% το 2016. Το μέσο καταθετικό επιτόκιο σε ΛΛ ανήλθε 6,41% και 3,89% σε $ Η.Π.Α. (Δεκέμβριος 2017). 
Τα δάνεια προς τον ιδιωτικό τομέα αυξήθηκαν 5,5% ανερχόμενα στα $ 60 δις δολάρια. Η αναλογία δανείων προς καταθέσεις ανήλθε σε 36% περίπου. Το μέσο επιτόκιο δανεισμού σε ΛΛ ανήλθε 8,09% και 7,67% σε $ Η.Π.Α. (Δεκέμβριος 2017).

Η συνολική κεφαλαιακή βάση των τραπεζών σημείωσε αύξηση 4,9% (2017: $ 19,1 δις, 2016: $ 18,2 δις Η.Π.Α., 2015: $ 16,7 δις). 

[bookmark: _Hlk514751990]Επίσης, ο διοικητής της Κεντρικής Τράπεζας κ. Salameh ανακοίνωσε ότι η Κεντρική Τράπεζα σκοπεύει να δημιουργήσει δικό της ηλεκτρονικό νόμισμα υπαγόμενο στο λιβανικό νόμο υπό την προυπόθεση ότι προηγουμένως θα αναπτυχθεί πλαίσιο προστασίας από το κυβερνοέγκλημα.

Ο τραπεζικός τομέας διατηρεί το κύρος του και τη φερεγγυότητα, έχοντας περάσει τον έλεγχο της διεθνούς συνεργασίας για την καταπολέμηση του μαύρου χρήματος, σύμφωνα με τους νέους κανονισμούς, επεμβαίνοντας ελάχιστα στο σύστημα του τραπεζικού απορρήτου. 
Συγκεκριμένα, από 1/7/2014 (καταληκτική ημερομηνία) όλα τα χρηματοπιστωτικά ιδρύματα της χώρας απέκτησαν συμβατότητα με τους κανόνες της φορολογικής συμμόρφωσης των Η.Π.Α. (US Foreign Account Tax Compliance Act,  FATCA). Σύμφωνα με την ιστοσελίδα της Αμερικανικής Υπηρεσίας Φορολογίας Εισοδήματος (IRS), 122 χρηματοπιστωτικά ιδρύματα που λειτουργούν σε  τοπικό επίπεδο, εντός διετούς προθεσμίας, προετοιμάστηκαν πληρώντας τις προδιαγραφές που καθορίστηκαν από την κυβέρνηση των ΗΠΑ. Η  Κεντρική Τράπεζα ζήτησε όλα τα χρηματοπιστωτικά ιδρύματα να εφαρμόσουν τους κανόνες αυτούς και επεσήμανε ότι κάθε τράπεζα θα πρέπει να επικοινωνεί άμεσα με το IRS.

Οι 10 σημαντικότερες λιβανικές τράπεζες (σύνολο ενεργητικού, 30-12-2016):
Banque Audi
Banque du Liban et d’Outremer (BLOM)
Fransabank
Banque Byblos
Societe Generale de Banque au Liban 
Bank of Beirut
Banque de la Méditerranée (MedBank)
Banque Libano-Française (BLF)
Crédit Libanais
IBL Bank sal.



2.3.2 Τουρισμός
Η προνομιακή γεωγραφική θέση, η πλούσια ποικιλία της φύσης, η εγγύτητα ορεινών και παράκτιων περιοχών, το μεσογειακό κλίμα, ο αρχαιολογικός πλούτος και το υψηλό επίπεδο των παρεχομένων υπηρεσιών καθιστά το Λίβανο ελκυστικό τουριστικό προορισμό. Ο τουρισμός και όλες οι δορυφορικές δραστηριότητες διατηρούν βαρύνουσα θέση στην  οικονομία της χώρας σε σύγκριση με άλλες χώρες της Μέσης Ανατολής και τελούν σε άμεση συνάρτηση με τις υποτροπές των πολιτικών συνθηκών και των συνθηκών ασφαλείας. Ιδιαίτερα μετά την 11η Σεπτεμβρίου 2001 η χώρα κατέστη must- see προορισμός για την ικανοποίηση των ψυχαγωγικών αναγκών των τουριστών από τις αραβικές και τις χώρες του Κόλπου, οι οποίοι διακρίνονται για την υψηλή τουριστική δαπάνη στην οποία περιλαμβάνεται και η αγορά ακινήτων.

Η τουριστική βιομηχανία του Λιβάνου είναι επικεντρωμένη σε τουρίστες από τις χώρες του Κόλπου που την επισκέπτονται κυρίως το καλοκαίρι και οι παρεχόμενες υπηρεσίες είναι συναφώς δομημένες. 
Για την περαιτέρω προσέλκυση τουριστών, σχετικές μελέτες του υπουργείου Τουρισμού αναφέρουν ως υποτομείς προτεραιότητας το χειμερινό τουρισμό (ο Λίβανος έχει επί του παρόντος 6 χιονοδρομικά κέντρα), ειδικές μορφές τουρισμού (επιχειρηματικός, συνεδριακός, ιατρικός, εκπαιδευτικός), τους ομογενείς οι οποίοι επισκέπτονται τακτικά τους οικείους και την αγορά ευρωπαίων, ιαπώνων και εν γένει τουριστών υψηλού εισοδήματος, οι οποίοι προσκρούουν στις χαμηλής ποιότητας υποδομές και εσωτερικές μεταφορές και στις ανεπαρκείς πτήσεις charters.  
Ο ιατρικός τουρισμός ανθεί πολλά χρόνια και αναμένεται να συνεχίσει να αυξάνεται τα επόμενα έτη, δεδομένου ότι ο τομέας παροχής υπηρεσιών υγείας είναι πολύ ανταγωνιστικός. Συμφωνίες συνεργασίας οι οποίες έχουν συναφθεί με ξένες χώρες προωθούν το Λίβανο ως κύριο προορισμό για διάφορες θεραπείες. Η χώρα πλεονεκτεί σε ειδικευμένο ιατρικό προσωπικό και ιατρούς, παρέχει τις καλύτερες υπηρεσίες υγειονομικής περίθαλψης στην περιοχή και τη χρήση των τελευταίων τεχνολογιών σε ιδρύματα που πληρούν τα διεθνή πρότυπα. Το ποσοστό πληρότητας νοσοκομείων και ιατρικών κέντρων εκτιμάται από 75 - 85%.
Για την ανάπτυξη του ιατρικού τουρισμού ο Οργανισμός Ανάπτυξης Επενδύσεων στο Λίβανο (IDAL) προχώρησε σε σειρά συστάσεων, συμπεριλαμβανομένων της γενίκευσης ιατρικής άδειας εισόδου (visa) για έξι μήνες, φορολογικών κινήτρων για την προσέλκυση συναφών επενδύσεων, της δημιουργίας οδηγού ιατρικού τουρισμού, της γενίκευσης της αδελφοποίησης μεταξύ των λιβανικών ιατρικών κέντρων και ομολόγων στο εξωτερικό και της αναγγελίας «ιατρικής πόλης» όπου θα παρέχεται ευρύ φάσμα υπηρεσιών στους ασθενείς.
Όσον αφορά στη ξενοδοχειακή υποδομή, υφίστανται 330 ξενοδοχεία, 17.000 δωματίων, από τα οποία 75% είναι στη Βηρυτό και στο Όρος Λίβανος (θεωρείται χαμηλή σε σύγκριση με τον περιφερειακό μέσο όρο). Ο τουρισμός παρουσιάζει το υψηλότερο ποσοστό ανάπτυξης (μέσω δυναμικής παρουσίας του ιδιωτικού τομέα και μέσω ξένων επενδύσεων, κυρίως αραβικών (εστιατόρια, ξενοδοχεία 5 αστέρων). 
Ο τουριστικός κλάδος, ο οποίος συμβάλει περίπου 25% στο ΑΕΠ της χώρας και απασχολεί 20%  του συνολικού εργατικού δυναμικού, τη διετία 2015-16 παρουσίασε μικρή ανάκαμψη μετά το ισχυρό πλήγμα που δέχτηκε επί τρία συνεχή έτη. 
Σύμφωνα με στοιχεία του Υπουργείου Τουρισμού, το 2017 ο αριθμός των επισκεπτών αυξήθηκε 10%  ανερχόμενος σε 1,86 εκατ. (2016/15: 11,2%, 2015/14: 12,3% 2014/13: 6,3%). Η μέση πληρότητα των ξενοδοχείων στη Βηρυτό ανήλθε σε 64%  έναντι 59% το 2016 και 58% το 2015. 
Σημειώνεται ότι στον κλάδο επήλθε σωρευτική συρρίκνωση 60% από την αρχή του πολέμου στη Συρία.
Η μείωση έχει παρουσιαστεί κυρίως στους τουρίστες από τις αραβικές χώρες (επισκέπτες κυρίως από τη Σ. Αραβία και τις χώρες του Κόλπου προτιμούν την Κωνσταντινούπολη και το Ντουμπάι). Οι κυβερνήσεις των χωρών του Κόλπου -παρά τη σχετική βελτίωση των σχέσων- δεν προχώρησαν σε σαφή μέτρα για την άρση της υφιστάμενης «ταξιδιωτικής οδηγίας». Οι άραβες επισκέπτες προέρχονται από το Ιρακ, την Ιορδανία, την Αίγυπτο, τη Συρία, την Τουρκία και λιβάνιους της διασποράς (σχεδόν 500 χιλ. επισκέπτες επισκέπτονται το Λίβανο οδικά). 

Συγκεκριμένα, το 2017, 34,4% των επισκεπτών προήλθε από την Ευρώπη, 30,2% από τις Αραβικές χώρες, 17,6% την Αμερικανική ήπειρο, 7,4% την Ασία, 5,9% Αφρική και 4,4% την Ωκεανία.  
Ανά χώρα 12,2% του συνόλου των επισκεπτών προήλθαν από το Ιρακ, 9,2% από τις Η.Π.Α., 8,9% τη Γαλλία, 5,8% τον Καναδά, 5,2% τη Γερμανία, 4,9% την Ιορδανία και 4,4% από την Αίγυπτο.
Η συνολική τουριστική δαπάνη αυξήθηκε 5,5% έναντι μείωσης 9% το 2016. Στη δαπάνη συμμετείχαν κατά 14% οι επισκέπτες από τη Σ.Αραβία, 12% από τα Η.Α.Ε., 7% από το Κουβέιτ, και 6% από τη Συρία.
2.3.3 Κλάδος κατασκευών και ανάπτυξης ακινήτων
Ο κλάδος των κατασκευών και των ακινήτων συμμετέχει με 13% - 15% στη διαμόρφωση του ΑΕΠ, ή $ 7 δις Η.Π.Α. και αποτελεί από τους ακρογωνιαίους λίθους της οικονομίας. Στις κατασκευές απασχολείται 9% εργατικού δυναμικού και σημαντικός αριθμός Σύριων και Αιγυπτίων μεταναστών και προσφύγων.
Έχουν υλοποιηθεί μεγάλα κατασκευαστικά έργα, τα οποία περιλαμβάνουν πολυτελή κτίρια (διαμερίσματα επιφανείας 400 έως 600 και 1000 τ.μ.) για την κάλυψη της ζήτησης από άραβες τουρίστες, παρέχοντας την ευκαιρία στη Βηρυτό να διαμορφώσει brandname σε περιφερειακό επίπεδο (προηγουμένου του Ντουμπάι). Σε αυτή την επιχειρηματική αντίληψη έχουν κατασκευαστεί 13 εμπορικά κέντρα, συνολικής έκτασης 1 εκατ. τετρ.μ. και σχεδιάζονται επιπλέον 14 κέντρα έκτασης 500 χιλ.τετρ.μ. και επενδυτικής δαπάνης $ 1 δις Η.Π.Α.. 
Στην περιοχή της Μέσης Ανατολής και της Βορείου Αφρικής η Βηρυτός κατέχει την πρώτη θέση όσον αφορά στην αναλογία τιμής / ενοικίου και ολόκληρη η χώρα την πρώτη θέση όσον αφορά στις τιμές πώλησης (η Βηρυτός προηγείται του Ντουμπάι). Η τιμή αγοράς διαμερίσματος 120 τ.μ. στη Βηρυτό σήμερα ανέρχεται σε $ 4.300 / m² (διαμέρισμα 120 τ.μ. με τιμή πώλησης $ 60.000 το 2004  πωλείται πλέον άνω των $ 510.000 Η.Π.Α.).
Ο κατασκευαστικός τομέας άρχισε από το 2011 να επιβραδύνει. Οι εξελίξεις αποδίδονται στη γενική περιφερειακή και εσωτερική πολιτική αβεβαιότητα, στους ενδοιασμούς των επενδυτών και στη διόρθωση της αγοράς από τους υψηλούς ρυθμούς των παρελθόντων ετών. Από το 2007 οι τιμές των ακινήτων εκτοξεύτηκαν κατά 40 - 50%, εξέλιξη η οποία οφείλεται στην περιορισμένη γή, την υψηλή ζήτηση από λιβάνιους κατοίκους και της διασποράς και άραβες (κυρίαρχος παραδοσιακά κλάδος προσέλκυσης άμεσων ξένων επενδύσεων), που καθιστούσε την κατοικία πολυτέλεια για τα χαμηλά και μεσαία εισοδήματα. 
Η πτώση οφείλεται στις εξωφρενικές τιμές, τις περιφερειακές εντάσεις και την απροθυμία των αράβων επενδυτών να αγοράσουν ακίνητα στο Λίβανο. Η επιβράδυνση των πωλήσεων δεν αντικατοπτρίζεται στις τιμές που μέχρι το 2017 παρέμειναν σταθερές παρά την περιορισμένη κινητικότητα στην αγορά. Έκτοτε άρχισε διόρθωση των τιμών, μέσω εκπτώσεων 10-20%, μεσοσταθμικά.
Στην προσφορά διαφαίνονται τάσεις προς την κατασκευή μικρότερων διαμερισμάτων ή διαμερισμάτων στα προάστια της πρωτεύουσας, όπου οι τιμές είναι πιο προσιτές. Η ζήτηση για διαμερίσματα έχει μετατοπιστεί προς μικρές και μονάδες μεσαίου μεγέθους έξω από τη Βηρυτό (100-150 m2). 
Η δημοσίευση του νέου φορολογικού νόμου ο οποίος αυξάνει ή εισάγει νέους νόμους και τέλη επιβαρύνει περαιτέρω τον κλάδο.   
Στο πλαίσιο συγκράτησης της αγοράς και βάσει των κατευθύνσεων της Κεντρικής Τράπεζας, προωθούνται μέσω των εμπορικών τραπεζών στεγαστικά δάνεια προς τα μεσαία εισοδήματα, στηρίζοντας την τάση προς μικρά διαμερισμάτα και διαδίδεται περισσότερο και η ανακαίνιση των παλαιών διαμερισμάτων. O μεγαλύτερος αποδέκτης δανείων είναι ο κλάδος ακινήτων.
[bookmark: _Hlk483828032]Το 2017 η έκδοση αδειών κατασκευής μειώθηκε 9% σε σύγκριση με το 2016. Ειδικότερα οι εκδοθείσες άδειες για τη Βηρυτό και τις βόρειες περιοχές αυξήθηκαν 38,6% και 5,6%, αντιστοίχως. Όλες οι άλλες περιοχές της χώρας παρουσίασαν μείωση. Το σύνολο της επιφανείας προς κατασκευή (ΤΜ) μειώθηκε 4,1% .
 Οι παραγγελίες τσιμέντου ανήλθαν σε 5,1 εκατ. τόνους (2017/16: -1,8%, 2016/2015:+4%, 2015/14: -9,1%). Οι συνολικές μεταβιβάσεις ακινήτων αυξήθηκαν κατά 14,5% και οι μεταβιβάσεις σε αλλοδαπούς κατά 20% περίπου. 

Η ανάπτυξη του κλάδου εξαρτώμενη από τις ξένες επενδύσεις καθίσταται ευάλωτη από τις διεθνείς εξελίξεις και κυρίως τις διακυμάνσεις του πετρελαίου, του φυσικού αερίου και των τιμών των βασικών εμπορευμάτων, οι οποίες επηρεάζουν σε μεγάλο βαθμό τον πλούτο των πολιτών Κόλπου και ως εκ τούτου, τις επενδυτικές τους αποφάσεις. Σε μακροοικονομικό επίπεδο δυσχεραίνεται η διατήρηση της πολιτιστικής κληρονομιάς, καθώς και η απόκτηση  κατοικίας από τα μεσαίου και χαμηλού εισοδήματος νοικοκυριά, δεδομένου ότι δεν μπορούν να ανταγωνιστούν τους εύπορους αγοραστές.

3. Επενδύσεις
Συνολικά, περίπου 700 μεγάλες ξένες εταιρείες βρίσκονται στο Λίβανο, αριθμός που θεωρείται χαμηλός σε σχέση με τις δυνατότητες της αγοράς. Οι εταιρείες λειτουργούν στη χώρα μέσω υποκαταστήματος ή γραφείου αντιπροσωπείας.
Οι ξένοι επενδυτές ενδιαφέρονται κυρίως για υποτομείς υπηρεσιών όπως ακινήτων, τουρισμού, τηλεπικοινωνιών, εμπορίου και τραπεζών. Οι μεγαλύτεροι αυτών προέρχονται από τον Αραβικό Κόλπο και ακολουθεί η Γαλλία. Η λιβανική διασπορά συμβάλλει σημαντικά στη ροή άμεσων ξένων επενδύσεων. Παρά το ευνοικό επενδυτικό κλίμα και την οικονομία της αγοράς, υπογραμμίζεται ότι παραμένουν οι βασικοί ανασταλτικοί παράγοντες της γραφειοκρατίας, της διαφθοράς και του «αστάθμητου» περιβάλλοντος. Οικονομικοί αναλυτές υπενθυμίζουν ότι αν και η η λιβανική οικονομία είναι η παλαιότερη της ελεύθερης αγοράς στον αραβικό κόσμο επιδεικνύει αδυναμία στην εφαρμογή των διαρθρωτικών μεταρρυθμίσεων σε σχέση με άλλες χώρες της περιοχής όπως η Ιορδανία. Το περιβάλλον οικονομικής ελευθερίας είναι βελτιωμένο. Επικρίνονται η έλλειψη επαρκούς νομοθεσίας (πνευματικά δικαιώματα) ή η δυσχερής εφαρμογή της νομοθεσίας για τη διευθέτηση των εμπορικών διαφορών (οι δικαστικές διαδικασίες διαρκούν χρόνια). 

Βάσει του κριτηρίου της ελευθερίας στην πρόσβαση της αγοράς θεωρείται ως μερικώς ανοικτή αγορά (relatively οpen market). Ο μεσοσταθμικός δασμολογικός συντελεστής ανέρχεται σε 4,8%, οι εμπορικές συναλλαγές είναι σχετικά ελεύθερες και οι προσαρμογές για να ενταχθεί η χώρα στον Παγκόσμιο Οργανισμό Εμπορίου εν εξελίξει. Ο χρηματοπιστωτικός τομέας κρίνεται ως καλά αναπτυγμένος για την περιοχή και το κράτος δεν διακρατεί μερίδιο σε καμία εμπορική τράπεζα. 
Ως βασικά πλεονεκτήματα για την προσέλκυση ξένων επενδύσεων προβάλλονται η φιλελεύθερη οικονομική πολιτική, η ελεύθερη διακίνηση κεφαλαίων και συναλλάγματος, η διαθεσιμότητα ειδικευμένου εργατικού δυναμικού, η μέσω Λιβάνου δυνατότητα πρόσβασης σε άλλες αραβικές χώρες και η διάθεση ρευστότητας από τις εγχώριες τράπεζες. 
Ο Λίβανος είναι παραδοσιακά χώρα ανοικτή στις ξένες επενδύσεις. Προτεραιότητες των κυβερνήσεων είναι η τόνωση της οικονομικής δραστηριότητας και η εκ νέου ανάδυση της θέσης ως περιφερειακό επιχειρηματικό, εμπορικό και παραθεριστικό κέντρο. Για το σκοπό αυτό, εμμένει στην προσέλκυση αράβων επενδυτών και κυρίως επενδυτών από το μεγαλύτερο εμπορικό και επενδυτικό εταίρο, την Ευρωπαϊκή Ένωση. Στα θέματα της ημερήσιας διάταξης παραμένουν η ταχεία μεταρρύθμιση του επενδυτικού πλαισίου και των παρεχομένων διοικητικών υπηρεσιών, ο εκσυγχρονισμός των υπηρεσιών του επιχειρηματικού περιβάλλοντος -κυρίως με τη θέσπιση νομοθεσίας για την ενίσχυση της προστασίας της πνευματικής ιδιοκτησίας, η ψήφιση του νόμου-πλαισίου για τις ιδιωτικοποιήσεις και η ενίσχυση του ρόλου του Οργανισμού για την Ανάπτυξη Επενδύσεων (Investment Development Authority Lebanon, IDAL, www.idal.com.lb). Το 2017, ψηφίστηκε ο νόμος για τις Συμπράξεις Δημοσίου-Ιδιωτικού Τομέα (προεργασία για την προσέλκυση και ενίσχυση της συμμετοχής του ιδιωτικού τομέα στο επενδυτικό σχέδιο Capital Investment Program, Διάσκεψη των Παρισίων).  

Ο Οργανισμός Ανάπτυξης Επενδύσεων -αρμόδια κρατική αρχή υποδοχής και προώθησης των επενδύσεων- υπάγεται απευθείας στον Πρωθυπουργό (οι υπηρεσίες που προσφέρονται κυμαίνονται από τη συλλογή απλής πληροφόρησης για τη δημιουργία εταιρείας μέχρι την ταχεία έκδοση εγκρίσεων και αδειών απαιτούμενων από τις αρχές).
Το 2014, ο Οργανισμός υπέγραψε Μνημόνιο Συνεργασίας με την κινεζική εταιρεία (China National Complete Plant Import Export Corporation, Complant), προωθώντας εξαγωγή μεταποιημένων αγροτικών προιόντων ύψους $ 7 εκατ. Η.Π.Α. (ελαιόλαδο, κρασί, κονσέρβες και ξηροί καρποί).
Το 2017, ανακοινώθηκε από τον Οργανισμό για την Ανάπτυξη Επενδύσεων ότι 45 νέες αλλοδαπές επενδύσεις και συνεργασίες αφορώσες κατά 51% τις υπηρεσίες (media, πληροφορική, υγεία), 16% εμπόριο, 12% τηλεπικοινωνίες πληροφορική, 12% ακίνητα. Χώρες προέλευσης των επενδυτικών σχεδίων ήταν Η.Α.Ε. (11%),  Ηνωμένο Βασίλειο (9%), Γαλλία (7%), Η.Π.Α. (7%) Ελβετία (7%) και Τουρκία (4%).
Από το 2011 λόγω των επιπτώσεων του εμφυλίου στη Συρία (ιστορικό εταίρο του Λιβάνου), οι Άμεσες Ξένες Επενδύσεις ανεκόπησαν και οι κεφαλαιακές εισροές επιβραδύνθηκαν σημαντικά. Όσον αφορά στις επιδόσεις και τις δυνατότητες του επενδυτικού κλίματος, η Διάσκεψη των Ηνωμένων Εθνών για το Εμπόριο και την Ανάπτυξη (UNCTAD) έχει κατατάξει το Λίβανο στην κατηγορία των χωρών με χαμηλό δυναμικό ΑΞΕ, υψηλής απόδοσης. 
Βάσει των διαθέσιμων στοιχειών, το 2016, σημειώθηκαν εισροές επενδυτικών κεφαλαίων ύψους $ 2.564 εκατ. Η.Π.Α. έναντι $ 2.341 εκατ. το 2015 (2014: $ 2.9 δις Η.Π.Α.). Σωρευτικά (stock), το 2016  ανήρχοντο σε $ 61 δις σε σχέση με $ 58,6 δις το 2015 (2014: $ 56,3 δις ). 
Το 2016 οι εκροές επενδυτικών κεφαλαίων ανήλθαν σε $ 773,2 εκατ. Η.Π.Α. (2015: $ 619 εκατ.). 
Κατευθύνονται κυρίως στις χώρες του Κόλπου (μαζική εστίαση άμεσα ή ως franchisors, μέσα ενημέρωσης και ψυχαγωγίας) και στην Αφρική, όπου επικεντρώνονται σε τουριστικές επενδύσεις.   
  
Ο Λίβανος είναι ο τέταρτος μεγαλύτερος αποδέκτης άμεσων ξένων επενδύσεων μεταξύ των 13 οικονομιών στη Δυτική Ασία, επόμενος της Τουρκίας, της Σαουδικής Αραβίας και των Ηνωμένων Αραβικών Εμιράτων.

Ο Λίβανος έχει υπογράψει 50 διμερείς συμφωνίες προστασίας των επενδύσεων, από τις οποίες 42 είναι σε ισχύ, καθώς και αριθμό συμφωνιών αποφυγής διπλής φορολογίας. Ωστόσο, παρά την παρεχόμενη στους επενδυτές προστασία, οι συμφωνίες αυτές «παραμένουν άγνωστες» στους λιβάνιους επιχειρηματίες.


ΙΙΙ. Οικονομικές Σχέσεις Ελλάδος – Λιβάνου
1. Εξωτερικό Εμπόριο Λιβάνου
Ο Λίβανος, ως μικρή χώρα, περιορισμένης βιομηχανοποίησης, είναι δομικός εισαγωγέας καλύπτοντας τις ανάγκες για πρώτες ύλες και ενδιάμεσα προιόντα του παραγωγικού τομέα, καθώς και  μεγάλο μέρος των αναγκών της σε κεφαλαιουχικά και καταναλωτικά αγαθά. Ευρεία γκάμα προιόντων απευθύνεται στις ισχυρές καταναλωτικές συνήθειες «δυτικότροπου» προσανατολισμού, ανάλογα με την εξέλιξη της εγχώριας αγοραστικής δύναμης. Η λιβανική αγορά χαρακτηρίζεται από μεγάλο αριθμό επιχειρήσεων με ευρύ φάσμα δραστηριοτήτων. Εξειδικευμένες εισαγωγές εξακολουθούν να είναι σπάνιες και ποικίλουν ανάλογα με τη συγκυρία της αγοράς. Η έλλειψη επικαιροποιημένων και αξιόπιστων στατιστικών δεδομένων παραγωγής και εμπορίου, καθιστά δυσχερή την ανάλυση της αγοράς για τους επιχειρηματίες που επιζητούν να δραστηριοποιηθούν.
Εν γένει, υπογραμμίζεται η ανελαστικότητα των εισαγωγών οφειλόμενη στις επισιτιστικές και τις ενεργειακές ανάγκες της χώρας. Επίσης, θα πρέπει να ληφθεί υπόψη ότι από την έναρξη του πολέμου στη Συρία ο Λίβανος λειτουργεί πλέον ως ενδιάμεσος τόσο για τη διάθεση των συριακών προιόντων όσο και για την τροφοδοσία της γειτονικής χώρας, ως εκ τούτου οι εξαγωγές καλύπτουν αδήλως και τις δύο χώρες και συνεπώς η εξαγωγή συμπερασμάτων μόνο για τη λιβανική αγορά είναι επισφαλής. Οι ανάγκες της Συρίας καλύπτονται μέσω του λιβανικού εξωτερικού εμπορίου, καθώς και ποσοστό των λιβανικών εξαγωγών υποκαθιστούν αντίστοιχες συριακές (συριακά προιόντα εξάγονται μέσω Λιβάνου).
Ιστορικά, το Εμπορικό Ισοζύγιο είναι ελλειμματικό. Τον Αύγουστο του 2006 επιτεύχθηκε το χαμηλότερο έλλειμμα ύψους $ -182,5 εκατ. Η.Π.Α. και το Φεβρουάριο 2012 το υψηλότερο $ -23.690,7 εκατομμύρια Η.Π.Α. 

Σύμφωνα με τα στοιχεία του Οργανισμού Τελωνείων (Lebanese Customs Administration), το 2017 το εμπορικό έλλειμμα αυξήθηκε σε σχέση με το 2016 κατά 6,4% (2016/15: 4%, 2015/14:
-12%, 2014/13: -0,6%).  
Οι εισαγωγές ανήλθαν σε $ 19,6 δις Η.Π.Α. αυξηθείσες 4,7% έναντι του 2016 και οι εξαγωγές σε $ 2,8 δις Η.Π.Α. (-4,5%). Οι λιβανικές εξαγωγές κάλυψαν περίπου 14,5% των εισαγωγών. Εισήχθησαν κυρίως πετρέλαιο και προιόντα του (20% της αξίας των συνολικών εισαγωγών), οχήματα (7%), φάρμακα (5%), χρυσό (3%), ζώντα βοοειδή (1%), προιόντα σιδήρου και χάλυβα (1%).
Η Κίνα και η Ιταλία είναι οι δύο πρώτοι προμηθευτές της λιβανικής αγοράς. Το 2017, η Ελλάδα ανέβηκε από την  5η στην 4η θέση (2016: 5η, 2015: 7η).

Πηγή: Οργανισμός Τελωνείων Λιβάνου (Lebanese Customs Administration)

Το 2014 συνήφθη Μνημόνιο Συνεργασίας μεταξύ του Λιβάνου και της Περιφερειακής Ένωσης Ελευθέρου Εμπορίου Mercosur, -Συμφωνία πλαίσιο για τη δημιουργία ζώνης ελευθέρου εμπορίου (αναφέρεται ότι 10 εκατ. λιβάνιοι ζούν στη Βραζιλία και 2 εκατ. στην Αργεντινή και την Παραγουάη). 
Το 2016, η Ένωση Λιβάνιων Επιχειρηματιών (Lebanese Businessmen Association, RDCL) ανήγγειλε τη σύσταση του παγκοσμίου δικτύου RDCL World με στόχο τη διασύνδεση και ενίσχυση των επαφών λιβάνιων επιχειρηματιών εγκατεστημένων στο Λίβανο με τους λιβάνιους της Διασποράς προκειμένου να υποστηριχθούν οι διεθνείς δραστηριότητες και διευκολυνθεί η διείσδυση σε νέες αγορές. Στο πλαίσιο της πρωτοβουλίας αυτής θα λειτουργήσουν γραφεία σε χώρες όπου η λιβανική Διασπορά έχει αξιόλογη παρουσία ή/και μπορούν να επωφεληθούν περαιτέρω από τις ευκαιρίες της αγοράς. 
Σημαντικότερες χώρες προορισμού των λιβανικών εξαγωγών, to 2017, ήταν η Ν.Αφρική (11% της συνολικής αξίας των εξαγωγών), τα Η.Α.Ε. (9%), η Συρία (9%), η Σ. Αραβία (9%), το Ιράκ (6%), η Ελβετία (5%) και η Τουρκία (4%).
Εξήχθησαν χρυσός (15% της αξίας), απορρίμματα και σκράπ σιδήρου και χάλυβα (4%), συγκροτήματα παραγωγής ηλεκτρικού ρεύματος (3%), διαμάντια ακατέργαστα/κατεργασμένα (3%), απορρίμματα χαλκού (3%), βιβλία και φυλλάδια (2%), ζάχαρη (2%) και διάφορα παρασκευάσματα διατροφής (2%). 
Ο εμφύλιος στη Συρία επιβάρυνε το λιβανικό επιχειρηματικό περιβάλλον διττά: όχι μόνο λόγω της απώλειας της συριακής αγοράς (ενδεικτικά αναφέρεται ότι 1,5 εκατ. τόνοι τσιμέντου παραδοσιακά εξάγονται στη Συρία και το Ιράκ)  αλλά και της εκτροπής του εμπορίου, καθώς η Συρία χρησιμεύει ως ένα κομβικό σημείο διέλευσης για πολλά εμπορεύματα που μεταφέρονται οδικώς προς την Ιορδανία και τις χώρες του Κόλπου (διάβαση Nassib σύνορα Συρίας/Ιορδανίας). Η στροφή προς τις θαλάσσιες οδούς αυξάνει σημαντικά το κόστος. Δεδομένου ότι τα τέλη διέλευσης της Διώρυγας στο Σουέζ είναι πολύ υψηλά, ως οικονομικότερη εναλλακτική τα προιόντα μεταφέρονται στο λιμένα της Μερσίνας και στη συνέχεια στο λιμένα Dhuba της Σ. Αραβίας.   
Πρόσθετα, το εξαγωγικό δυναμικό είναι αποδυναμωμένο λόγω του υψηλού κόστους παραγωγής (ενέργεια), του ανεπαρκούς εξοπλισμού και της άσκησης πολιτικής επιδοτήσεων σε γειτονικές ανταγωνιστικές χώρες. 
Το Υπουργικό Συμβούλιο αποφάσισε να επιδοτήσει τις μεταφορές γεωργικών και βιομηχανικών προιόντων καλύπτοντας τη διαφορά που προκύπτει στο κόστος μεταφοράς δια θαλάσσης ή αέρος με $ 21 εκατ.. Η επιδότηση, κατανέμεται από τον Οργανισμό Ανάπτυξης Επενδύσεων, αφορά κατ’ αρχήν τρία δρομολόγια προς λιμένες Dhuba και Aqaba (Ιορδανία) και καταβάλλεται με την επιστροφή της αποστολής. 

2. Δημόσιες Συμβάσεις / Διαγωνισμοί
Το Συμβούλιο Ανάπτυξης και Ανασυγκρότησης (CDR)
Η πλειοψηφία των διαγωνισμών για την υποβολή προσφορών στο Λίβανο προκηρύσσονται από το Συμβούλιο για την Ανάπτυξη και την Ανασυγκρότηση (CDR), βάσει διαδικασίας προεπιλογής των εταιρειών. Το Συμβούλιο είναι δημόσιο ίδρυμα, υπαγόμενο απευθείας στο Υπουργικό Συμβούλιο, με αποστολή την ανοικοδόμηση της χώρας. Λειτουργεί σε διαβούλευση και συνεργασία με τα κατά περίπτωση αρμόδια υπουργεία και άλλους δημόσιους οργανισμούς και τους δήμους.
Τα καθήκοντά του είναι ευρέος φάσματος (σχεδιασμός γενικού/ειδικού χαρακτήρα, συμβουλευτικός ρόλος/διαγραφή κατευθυντηρίων γραμμών, μελέτες σκοπιμότητας, απαλλοτριώσεις, δημοσιονομική διαχείριση, έλεγχος σχεδίων και έργων που παρουσιάζονται στο Υπουργικό Συμβούλιο, παρακολούθηση της χρήσης των δανείων και της οικονομικής βοήθειας από αλλοδαπούς δωρητές).
Οι δραστηριότητες του Συμβουλίου εστιάζονται σε τέσσερις κυρίως τομείς:
· Βασικές υποδομές (ηλεκτρική ενέργεια, τηλεπικοινωνίες, οδικό δίκτυο και μέσα μαζικής μεταφοράς).
· Κοινωνικές υποδομές (εκπαίδευση, υγεία, κοινωνικές υποθέσεις, ολοκληρωμένη ανάπτυξη, περιβάλλον).
· Υπηρεσίες Κοινής Ωφέλειας (ύδρευση, αποχέτευση, διαχείριση στερεών αποβλήτων).
· Παραγωγικοί τομείς και τομέας υπηρεσιών (γεωργία, άρδευση, λιμένες και αεροδρόμια, κτίρια δημοσίων υπηρεσιών, παροχή υπηρεσιών τεχνικής βοήθειας κα.).  
Από το Συμβούλιο χρησιμοποιούνται δύο τύποι προεπιλογής: 
- Η γενική προεπιλογή: υιοθετείται στις περιπτώσεις συγκεκριμένων δράσεων (οδικά δίκτυα, κτίρια, διάφορες συμβουλευτικές υπηρεσίες), με στόχο να διαχωρίζονται οι εταιρείες σύμφωνα με τις ειδικότητες, τους οικονομικούς πόρους, την κεκτημένη εμπειρία και το είδος των δραστηριοτήτων που αναλαμβάνουν.
- Η ειδική προεπιλογή: αφορά συγκεκριμένα έργα (επιλογή συμβούλων και τοπικών και αλλοδαπών επιχειρηματιών βάσει των ικανοτήτων και της εμπειρίας μετά από αξιολόγηση προκαθορισμένων κριτηρίων). 
Συγκεκριμένα, το Συμβούλιο προβαίνει σε ανακοίνωση στον τύπο (ημεδαπό ή αλλοδαπό) πρόσκλησης για προεπιλογή. Οι αιτήσεις προεπιλογής συγκεντρώνονται συνήθως εντός προθεσμίας δύο μηνών και στη συνέχεια εξετάζονται από επιτροπή ορισμένη από τον Πρόεδρο του Συμβουλίου. Η εξέταση περιλαμβάνει μεταξύ άλλων αυτοψίες, επιθεωρήσεις και επαλήθευση των αναφερομένων στην αίτηση στοιχείων.

3. Καθεστώς επίλυσης επιχειρηματικών διαφορών
Το Λιβανικό Κέντρο Διαιτησίας ιδρύθηκε το 1995, σε στενή συνεργασία με το Επιμελητήριο Εμπορίου, Βιομηχανίας και Γεωργίας, και λειτουργεί με κανόνες παρόμοιους με εκείνους του Διεθνούς Εμπορικού Επιμελητηρίου στο Παρίσι (λιβανικός κώδικας διαδικασιών για τη ρύθμιση της διαιτησίας). Ο Λίβανος έχει επίσης επικυρώσει τη Σύμβαση της Νέας Υόρκης του 1958 «περί διεθνούς διαιτησίας». 
Ως μετεξέλιξη του προαναφερόμενου Κέντρου συστάθηκε, το 2012, το Λιβανικό Κέντρο Διαιτησίας και Διαμεσολάβησης (Lebanese Arbitration and Mediation Center), διαπιστευμένο στην Ένωση Μεσογειακών Επιμελητηρίων Εμπορίου και Βιομηχανίας (Association of the Mediterranean Chambers of Commerce and Industry, ASCAME) περιφερειακό Κέντρο.
Εξυπηρετεί την τοπική και διεθνή επιχειρηματική κοινότητα, καθώς και τον ιδιωτικό και δημόσιο τομέα και εξειδικεύεται στην παροχή εναλλακτικών τρόπων για την επίλυση των επιχειρηματικών διαφορών μέσω αμοιβαία αποδεκτών συμφωνιών.  
Στους επιχειρηματίες που καταλήγουν σε εγχώριο συνεργάτη συστήνεται να μη σπεύδουν σε δέσμευση με σύμβαση αποκλειστικής αντιπροσώπευσης, επειδή το λιβανικό σύστημα δικαιοδοσίας είναι πολύ ευνοϊκό για τους εγχώριους εταίρους. 
4. Εκθέσεις
Ως πλέον αξιόλογες εκθεσιακές εκδηλώσεις, με κριτήρια την προσέλευση επισκεπτών, τον αριθμό και τη σύνθεση των εκθετών και την εμπειρία των διοργανωτών, διακρίνουμε τις ακόλουθες -περιφερειακής εμβέλειας- εκθεσιακές εκδηλώσεις, στις οποίες προκρίνουμε την επίσκεψη ή συμμετοχή, δεδομένου ότι προσφέρουν την κατάλληλη βάση για όσους ενδιαφέρονται να δραστηριοποιηθούν στην εγχώρια ή και στις γειτονικές αγορές. Στο σύνολό τους πραγματοποιούνται στη Βηρυτό:  
1. Project Lebanon: (International Construction Trade Exhibition for Lebanon & the Middle East) 
2. Energy Lebanon: (Trade Exhibition for power generation, Electricity, Lighting and HVAC)
3.Εcorient International Trade Exhibition: (Environmental technologies, sustainability, alternative energy, water technology and clean energy) 
(οι τρείς ανωτέρω εκθέσεις διοργανώνονται στον αυτό χώρο και χρόνο) 
4. Horeca: (Catering, Foods & Beverages, Hospitality Services) 
5. Beirut International property & Investment Fair (Residency & Citizenship)
6. Beirut Boat Show: (yachts, equipment, surfing, diving). 


5. Διμερείς εμπορικές συναλλαγές Ελλάδας – Λιβάνου 2017
Ο Λίβανος είναι σχετικά αξιόλογος εμπορικός εταίρος της Ελλάδας και  συγκαταλέγεται μεταξύ των χωρών με τις οποίες η Ελλάδα διατηρεί διαχρονικά θετικό εμπορικό ισοζύγιο. Σύμφωνα με τα στοιχεία της Ελληνικής Στατιστικής Αρχής, κατά την επταετία 2011-2017, καταγράφηκε μεσοσταθμική άνοδος 21,6% των ελληνικών εξαγωγών μη συμπεριλαμβανομένων των πετρελαιοειδών. 
Βάσει του θεσμικού πλαισίου, η επισκόπηση των διμερών σχέσεων οδηγεί στη διαπίστωση ότι η συνεργασία στον εμπορικό τομέα μεταξύ των δύο χωρών εξελίσσεται ομαλά και χωρίς αξιόλογα τεχνικά προβλήματα, στη βάση είτε της συμμόρφωσης του Λιβάνου προς τις κοινοτικές ρυθμίσεις κατά την εφαρμογή της Συμφωνίας Σύνδεσης με την Ευρωπαική Ένωση είτε της διαδικασίας εισδοχής της χώρας στον Παγκόσμιο Οργανισμό Εμπορίου.  
Οι όροι εμπορίου καταγράφουν συνεχή και σταθερή αύξηση και για τις δύο χώρες, εξέλιξη η οποία οφείλεται σε μεγάλο ποσοστό στην κάλυψη των ενεργειακών αναγκών του Λιβάνου (εξαγωγή καυσίμων), καθώς και στην έμμεση κάλυψη συριακών εισαγωγών.
Το διμερές εμπόριο, το 2017, για την ελληνική πλευρά εμφάνισε θετικό πρόσημο 19,1% (2016: +37%), οφειλόμενο στις εξαγωγές πετρελαιοειδών (+18,1% -η εξαγωγή πετρελαίου και υποπροιόντων του συμμετείχε με ποσοστό 93%), καθώς και στις εξαγωγές αγαθών μη συμπεριλαμβανομένων των πετρελαιοειδών (33,4%). Οι λιβανικές εξαγωγές αυξήθηκαν κατά 33,1% (2016: - 28,4%). Το εμπορικό πλεόνασμα βελτιώθηκε περαιτέρω για τη χώρα μας κατά 19% (34% χωρίς πετρελαιοειδή). 

Πηγή: ΕΛΣΤΑΤ


Εκτός από τα πετρελαιοειδή εξήχθησαν ράβδοι/σύρματα από σίδηρο (22%), χημικά (13,1%) ζωοτροφές (10%), τρόφιμα -νωπά και μεταποιημένα- (8,2%), πλαστικά (6,8%), μηχανές-συσκευές (5,6%) και ξυλεία και προιόντα ξύλου (3,6%). 

Οι ελληνικές εξαγωγές βελτίωσαν την κατ’ αξία θέση τους μεταξύ των προμηθευτριών χωρών της λιβανικής αγοράς καταλαμβάνοντας την 4η θέση (2016:5η, 2015:7η, 2014:7η, 2013:11η). Προηγήθηκαν οι: Κίνα, Ιταλία, Η.Π.Α., και έπονται Γερμανία, Τουρκία, Γαλλία, Ρωσική Ομοσπονδία, Αίγυπτος και Ισπανία.


	
	Εμπορικές Συναλλαγές Ελλάδας – Λιβάνου 2013 – 2017

	
	2017
	2016
	2015
	2014
	2013

	
	Εκατ. € 
	Μετ/λή %
	Εκατ. € 
	Μετ/λή %
	Εκατ. €
	Μετ/λή %
	Εκατ.  €
	Μετ/λή %
	Εκατ.   €

	Εξαγωγές αγαθών από την Ελλάδα
(χωρίς πετρελαιοειδή)
	1.249,3

  (89,3)

	19,1
33,4
	1.050
(66,7)
	37
18
	767,0
(56,5)
	25
8
	613,4
(52,4)
	23
(-17,8)
	497,7
(63,7)

	Εισαγωγές αγαθών στην Ελλάδα
	
      32,5
	
33,1
	
24,4
	
-28,4
	
34,1
	
52,2
	
22,4
	
-11
	
25,1

	Όγκος εμπορίου
(χωρίς πετρελαιοειδή)
	1.281,8
(121,8)
	19
34
	1.074,4
(91,1)
	34,1
0,55
	801,1
(90,6)
	26
(21,3)
	635,7
(74,7)
	21,6
(-15,9)
	522,8
(88,8)

	Ισοζύγιο αγαθών
(χωρίς πετρελαιοειδή)
	 1.216,8
    (56,8)
	19
34
	1.025,6
(42,3)
	40
88,8
	732,9
22,4
	24
(-25,1)
	591,0
29,9
	25,1
(-22,3)
	472,6
(38,6)

	Ελληνικές εξαγωγές, ως % συνόλου εισαγωγών χώρας
	
7
	
	
6
	
	
4,3
	
	
3,8
	
	3

	Ελληνικές Εξαγωγές 2015 – 2017,
κατά τα 15 πρώτα προιόντα 2017 ή 97% της συνολικής αξίας εξαχθέντων

	Κωδικός Συνδυασμένης Ονοματολογίας
	
Περιγραφή προιόντος
	2017
Αξία σε εκατ. Ευρώ
	2016
Αξία σε εκατ. ευρώ
	2015
Αξία σε εκατ. 
Ευρώ

	
2710-2715
	  Πετρέλαιο και   
  Υποπροιόντα  
	
1.160,0
	
982,2
	
710,5

	7214
	Ράβδοι/χονδρόσυρμα από σίδηρο 
	12,3
	--
	--

	2306
	Πίτες/στερεά υπολείμματα
	8,3
	6,6
	2,3

	7213
	Χονδρόσυρμα από σίδηρο
	7,2
	--
	--

	3824
	Κονιάματα και σκυροδέματα
	4,4
	3,4
	2,7

	3909
	Πολυουρεθάνες 
	4,2
	3,9
	4,0

	3004
	Φάρμακα  
	3,9
	3,1
	1,2

	1006
	Ρύζι
	2,9
	2,8
	0,6

	4410
	Μοριόπλακες/Πλάκες ξύλου 
	2,0
	1,7
	2,0

	3304
	Προϊόντα ομορφιάς/μακιγιάζ 
	1,8
	1,3
	2,4

	3208
	Χρώματα και Βερνίκια 
	1,6
	1,4
	1,2

	8424
	Γωργικές συσκευές
	1,4
	0,8
	1,3

	8517
	Ηλεκτρικές τηλεφωνικές συσκευές, ενσύρματες 
	1,3
	1,5
	0,05

	8419
	Ταχυθερμοσίφωνες μη ηλεκτρικοί
	1,2
	0,5
	0,08

	4811
	Αυτοκόλλητα
Χαρτί & Χαρτόνι
	1,1
	1,1
	1,0

	ΣΥΝΟΛΟ ΕΞΑΓΩΓΩΝ
	
Με πετρελαιοειδή
	1.249,3
	1.050,0
	
767,0


	ΣΥΝΟΛΟ ΕΞΑΓΩΓΩΝ
	Χωρίς πετρελαιοειδή
	89,3
	66,7
	56,5


Πηγή: ΕΛΣΤΑΤ


Οι λιβανικές εξαγωγές αυξήθηκαν κατά 33,1% (2016/15: -28,4%, 2015/14: +52,2%) και συγκεντρώθηκαν σε έξι κατηγορίες προιόντων οι οποίες κάλυψαν ποσοστό 93% περίπου της συνολικής αξίας των εξαχθέντων. Ποσοστό 57% περίπου αφορούσε σε υποπροιόντα χαλκού. 
	Ελληνικές Εισαγωγές 2017 

	Κωδικός Συνδυασμένης Ονοματολογίας
	
Προιόν
	Αξία σε χιλ. ευρώ
	
Συμμετοχή %

	7404
	Απορρίμματα / θραύσματα από χαλκό
	18.474,0
	56,9

	2401
	Καπνά με μίσχο
	7.174,3
	22,1

	7204
	Απορρίμματα/θραύσματα σιδήρου-χάλυβα
	2.676,0
	8,2

	3103
	Λιπάσματα ορυκτά ή χημικά 
	883,6
	2,7

	3901
	Πολυαιθυλένιο
	520,6
	1,6

	7602
	Απορρίμματα/θραύσματα αργιλίου
	496,2
	1,5

	ΣΥΝΟΛΟ ΕΞΑΓΩΓΩΝ
	
Με πετρελαιοειδή
	     32.494
	

	ΣΥΝΟΛΟ ΕΞΑΓΩΓΩΝ
	Χωρίς πετρελαιοειδή
	     32.494

Συμπεράσματα
O εκλογή Προέδρου, ο σχηματισμός κυβέρνησης και η άρση του πολιτικού αδιεξόδου αναμένεται ότι θα δόσει ορισμένη ώθηση στην οικονομία, θα βελτιώσει το επιχειρηματικό κλίμα και ενισχύσει την ιδιωτική κατανάλωση, βραχυπρόθεσμα, δεδομένου ότι, όπως προαναφέρθηκε, η εμπιστοσύνη των καταναλωτών στο Λίβανο επηρεάζεται σε μεγάλο βαθμό από τις εξελίξεις στην πολιτική και στην ασφάλεια. Ανασταλτικοί παράγοντες παραμένουν η αδύναμη δημοσιονομική κατάσταση  και οι συνεχόμενες συγκρούσεις στη Συρία.
Η Ελλάδα είναι σημαντικός εμπορικός εταίρος του Λιβάνου και διατηρεί πολύ καλή εικόνα, η οποία τροφοδοτείται από τη γεωγραφική και πολιτισμική εγγύτητα και δυναμική, τον αριθμό των Λιβάνιων που έχουν σπουδάσει σε ελληνικά πανεπιστήμια, τη βοήθεια που έχει παράσχει η χώρα μας σε δύσκολες περιόδους και τον τουρισμό. Οι Λιβάνιοι είναι κατά κανόνα καλά ενημερωμένοι για τις εκάστοτε εξελίξεις στην Ελλάδα. 
Από τον Ιούνιο 2014, ξεκίνησαν απευθείας πτήσεις –τρίς εβδομαδιαίως- της Aegean Airlines, οι οποίες το καλοκαίρι υπερδιπλασιάζονται. 
Στον τομέα του τουρισμού, η Ελλάδα αποτελεί σημαντικό καλοκαιρινό τουριστικό προορισμό των λιβάνιων επισκεπτών (Κυκλάδες, Δωδεκάνησα, Ιόνια). Σύμφωνα με στοιχεία της ΕΛΣΤΑΤ ο αριθμός των αφίξεων λιβάνιων/σύριων το 2015 ανήλθε σε 30.258 έναντι 31.794 το 2014 παρουσιάζοντας περαιτέρω μείωση -4,8% (2013: 36.591, 2014/13: -13,1%). 
Βάσει διαθέσιμων δεδομένων της Κεντρικής Τράπεζας της Ελλάδας (έλεγχος συνόρων), το α’ εξάμηνο 2016 οι αφίξεις των λιβάνιων επισκεπτών ανήλθαν σε 24.520, σημειώνοντας άνοδο 247,9% σε σχέση με το αντίστοιχο εξάμηνο 2015 (με αναλογία επί του συνόλου των αφιχθέντων από το εξωτερικό μη κατοίκων στην Ελλάδα 0,1%).
Όπως έχει προαναφερθεί, ο Λίβανος είναι χώρα, περιορισμένης βιομηχανοποίησης και συνεπώς δομικός εισαγωγέας καλύπτοντας τις ανάγκες για πρώτες ύλες και ενδιάμεσα προιόντα του παραγωγικού τομέα, καθώς και μεγάλο μέρος των αναγκών της σε κεφαλαιουχικά και καταναλωτικά αγαθά (υπό ομαλές συνθήκες 70% των αναγκών σε τρόφιμα ικανοποιούνται από εισαγωγές). Με κριτήριο τον πληθυσμό και την αγοραστική δύναμη είναι «μικρή» αγορά και δεν είναι στις αγορές προτεραιότητας δραστηριοποίησης των ελληνικών επιχειρήσεων ούτε έχει προσελκύσει το ενδιαφέρον Ελλήνων επενδυτών. Συγκαταλέγεται στις χώρες με τις οποίες η Ελλάδα διατηρεί θετικό εμπορικό ισοζύγιο και οι όροι εμπορίου εμφανίζουν θετική πορεία και για τις δύο χώρες.
Περαιτέρω βελτίωση της διασποράς των ελληνικών εξαγωγών, καθώς και αύξηση αυτών συναρτάται σε σημαντικό βαθμό από την εξομάλυνση των πολιτικών συνθηκών, τη σταθεροποίηση της όμορης περιφέρειας και τη συνακόλουθη σχετική ανάκαμψη της λιβανικής οικονομίας και περιορίζεται συνυπολογίζοντας τον οξύ ανταγωνισμό (διεθνή και ομοειδή λιβανικά προιόντα) και το μέγεθος της αγοράς. Η φήμη και το επιχείρημα της ευρείας δικτύωσης και εξοικείωσης των λιβάνιων επιχειρηματιών στην περιφέρεια θα πρέπει να συνεκτιμηθεί απο τις ελληνικές επιχειρήσεις σε σχέση με το προιόν/υπηρεσία που διαθέτουν, τις δυσκολίες που συναντούν στην πρόσβαση των αγορών αυτών, καθώς και με τις επαφές που οι ίδιοι, ενδεχομένως, έχουν ήδη αναπτύξει.
Γενικά, κλάδοι στους οποίους έχουμε συγκριτικό πλεονέκτημα και κυρίως συμπληρωματικότητα με την τοπική οικονομία και από τους οποίους δύναται να προέλθει ευρύτερη διαφοροποίηση του εξαγωγικού μείγματος με έμφαση σε ενδιάμεσα και καταναλωτικά αγαθά είναι: φάρμακευτικά, δομικά υλικά, διαχείριση υδάτων, ΑΠΕνέργειας, αγροτικός εξοπλισμός/εφόδια, τρόφιμα-ποτά (με την πρόοδο εφαρμογής της Συμφωνίας Σύνδεσης με την Ε.Ε. διότι υπόκεινται σε υψηλούς δασμολογικούς συντελεστές και δυσχερείς διατυπώσεις για την προστασία της εγχώριας παραγωγής), καλλυντικά.
Η συμπληρωματικότητα των παραγωγικών τομέων των δύο πλευρών μπορεί να αποτελέσει εν προκειμένω βάση για τη διεύρυνση των συναλλαγών.

Η επανάληψη οργανωμένης «εθνικής» συμμετοχής στη Διεθνή έκθεση Project Lebanon είναι η ελάχιστη αναγκαία επιλογή, η οποία συμβάλλει ουσιαστικά στην προβολή και ενίσχυση της εικόνας της χώρας μας στο Λίβανο, καθώς και στις αγορές γειτονικών χωρών. Ιδιαίτερα, μεσοπρόθεσμα, η σταδιακή αποκατάσταση της ισορροπίας στον κατασκευαστικό κλάδο θα δημιουργήσει προυποθέσεις για αύξηση του μεριδίου στις εξαγωγές δομικών υλικών και εν γένει προιόντων και υπηρεσιών που αφορούν στις κατασκευές και την οικοδομή. 
Σημειώνεται ότι για περαιτέρω δραστηριοποίηση στη χώρα (ανάληψη έργων / συμμετοχή σε διαγωνισμούς) απαραίτητη προυπόθεση είναι η συνεργασία με λιβανική εταιρεία (joint venture). Η στοχευμένη καλλιέργεια και ανάπτυξη άμεσων σχέσεων με τους λιβάνιους επιχειρηματίες ή έμμεσων δεσμών μέσω συνεργειών με άλλες αλλοδαπές επιχειρήσεις (ευρωπαικές κα.) είναι αναγκαία συνθήκη προκειμένου η δραστηριοποίηση στο λιβανικό επιχειρηματικό περιβάλλον να είναι επιτυχής.






								Παρασκευή Τασάκου
							          Γενικός Σύμβουλος ΟΕΥ Β’ 



Ακολουθεί Παράρτημα Χρήσιμων Διευθύνσεων

ΧΡΗΣΙΜΕΣ ΔΙΕΥΘΥΝΣΕΙΣ
Α. Παραγωγικά και Οικονομικά Υπουργεία (ο αριθμός των Υπουργείων ποικίλλει μεταξύ των κυβερνήσεων): 
Ministry of Economic & Trade               
Tel: + 961-1-981940-3, Email: sdabaghy@economy.gov.lb,   url:www.economy.gov.lb       

Ministry of Finance                                  
Tel: +961-1-981001/020/030 Email: infocenter@finance.gov.lb, url:www.finance.gov.lb

Ministry of Agriculture
Tel:+961-1-848451 , Email: info@agriculture.gov.lb , url:www. agriculture.gov.lb

Ministry of Tourism                                          
Tel:+ 961-1-340940/1/2/3/4,  Email: mot@inco.com.lb,  url:www.lebanon-tourisme.gov.lb

Ministry of Environment 
Tel: +961-1-976555, Email:webmaster@moe.gov.lb , url:www.moe.gov.lb 

Ministry of Energy & Water
Τel 00961-1-565100 /1/2/3/4 , Email:mew@terra.net.lb, url:www.energyandwater .gov.lb 

Ministry of Posts and Telecommunications
Tel:+961-979899 , url:www.mpt.gov.lb

Ministry of Public Works & Transport
Tel:+961-5-456482,  Email:minister@mpt.gov.lb, url: www.mpt.gov.lb 

Ministry of Industry
Tel:+961-427006, Email:ministry@industry.gov.lb, url:www.industry.gov.lb

Ministry of Labor 
Tel:+ 961-1-556803, Email:ministry@labor.gov.lb; url:www.labor.gov.lb


Β. Οργανισμοί 

Investment Development Authority of Lebanon IDAL   
Tel: +961-1-983306-9, Email:invest@idal.com.lb, url:www.idal.com.lb    

Lebanese Customs House
Tel: +961-1-700115, Email:info@customs.gov.lb,  url:www.customs.gov.lb

Council for Development and Reconstruction CDR      
Tel: +961-1-981252-3,  Email:msc-cdr@cdr.gov.lb,  url:www.cdr.gov.lb

International Airport of Beirut (Rafic Hariri )
Τel: +961- 1 -628195/6/7, Email:dgca@beirutairport.gov.lb, url:www.beirutaeroport.gov.lb

Port of Beirut                                                
Τel: +961-1- 580211-16, Email: info@portdebeyrouth.com , url:www.portdebeirut.com

The Lebanese Standards Institution, Libnor 
Tel: +961-1-485927, Email: libnor@libnor.org , url:www.libnor.org


Γ. Φορείς / Επιμελητήρια
The Chamber of Commerce, Industry and Agriculture of Beirut & Mount Lebanon (CCIABML)  
Tel.: +961 1 353390-3, +9611353391   Email: information@ccib.org.lb,   url:www.ccib.org.lb, 

Chamber of Commerce, Industry & Agriculture Tripoli        
Tel: +961-6-425600/1,  Email:cicat@inco-tr.com.lb,  url: www.cciat.org.lb

Chamber of Commerce, Industry & Agriculture Saida        
Tel: +961-7-720123,   Email:chamber@ccias.org.lb,  url: www.ccias.org.lb

Chamber of Commerce, Industry & Agriculture Zahle         
Tel: +961-8-807375,   Email: info@cciaz.org.lb,   url:www.cciaz.org.lb

Federation of the Chambers of Commerce, Industry and Agriculture in Lebanon
Tel: +961 1 744 702, Email:webmail@cci-fed.org.lb,    url:www.cci-fed.org.lb
 Ομοσπονδία των Επιμελητηρίων Εμπορίου, Βιομηχανίας και Γεωργίας στο Λίβανο

General Union of Chambers for Arab countries 
Tel: +961-1-814269/70, Email:admin@gucciaac.org.lb,  url: www.gucciaac.org.lb

Lebanese Hellenic Business Council
Tel: +961-1-694000, Email:hr.admin@tamerholding.com, url:www.tamerholding.com

THE LEBANESE BUSINESSMEN ASSOCIATION
Tel: (961-1) 320 450, (961-3) 289 800, Email: rdcl@rdcl.org.lb,  url:www.rdcl.org.lb/
	
	
	
	
	


Aποστολή o συντονισμός μεταξύ ιδιωτικού και δημοσίου τομέα με κύριο χαρακτηριστικό ότι δεν είναι σε ανταγωνισμό με οποιαδήποτε από τις υπάρχουσες οργανώσεις στον Λίβανο.

Beirut Traders Association
Tel: 01 345735, Email :contact@beiruttraders.org 

Association of Lebanese Industrialists 
Tel: 01 350280, Email :ali@ali.org.lb 

Order of Engineers and Architects of Beirut                     
Tel: +961-1-850 111, Email: info@ording.org.lb,  url: www.oea.org.lb

Lebanese Contractors Syndicate                                      
Tel: +961-1-611283, Email: dbank@lcsyndicate.com.lb

Real Estate Syndicate of Lebanon
Tel:+961-1- 566700, Email: info@real.org.lb, url: www.real.org.lb

Association of Travel &Tourist Agents                              
Tel: +961-1-200176, Email: lebtravl@inco.com.lb


Δ. Τράπεζες
Banque du Liban
Tel: +961-750000 , Email: bdlit@bdl.gov.lb,  url:www.bdl.gov.lb

Association of Banks in Lebanon                              
Tel: +961-1-970500, Email:abl@abl.org.lb,  url:www.abl.org.lb

Consumer confidence still at low levels

